url: =A Hong Pai Kumpipa | Storacles of Prophecy | Amazing Facts\nMedia Library / Storacles of Prophecy / A Hong Pai Kumpipa\nHehpihna neilo Judah kumpinu Athaliah pen, anu Jezebel sangin nakpi takin gilo zawlai hi. Atapa Ahaziah asih khitciangin, kumpi gam aman ukpah a, ama dinmun laih thei dinga aup atuteng khempeuh that ma-ang pahpah hi. "Ahih hangin Ahaziah sanggamnu Jehosheba in Ahaziah tapa Joash pen Athaliah thah khak loh dingin selcip hi. Tua bangin akisel cipna Topa inn sungah kum guk sawt hi. Gam khempeuh ah Athaliah in ukna nei hi" 2 kumpite 11:2, 3.\nTua kum guk sung tengin khut sunga humzawh ding zah mi tawmcik bekin kumpipa tapa Topa inn sungah kisel hi cih thei bek uh hi. Siampipa Jehoiada in Joash pen ama ta bangin it-in, thuhilh iin pantah hi. Tua kum guk sung tengin Jehoiada in thungen iin, bangci bangin mipite muhna ah kumpi dingin ap ding ka hiam? ci-in gel hi. Atawpna ah Siampipa in mi muanhuai mahmah galkap mangpa kiangah Kumpipa Ahaziah tapa khat damlai ahihna genkhia hi. Amaute in thu-um mi khempeuh hong kikhop ding (Friday) nitaak dong ngak-in, Sabbath ni kikhawm-a hong pai te tungah kumpi dingin lak dingin khensat uh hi. Galkap a za-a sim tampi te umcihna munah Jehoiada in David tokhom tunga tu dingin kumpi lukhu khusakin hong paipih hi. Atuungin mihonpite in lamdang sa mahmah uh hi. Ahih hangin kumpi lukhu khu amuh uh ciangin, "khutbeng iin Pasian in Kumpipa kem tahen ci uh hi" 2 Kumpite 11:12.\nThesalonika Masa 4:16 Pasian' thupiakna awging lianpi, vantung mi mangpa' thugenna, leh Pasian' __________ hong ging ding a, vantung panin Topa mahmah hong paisuk ding hi.\nJeremiah 25:30 “Tua ahih ciangin nangmah in amaute thu na va hilh ding a, hih bangin na va gen ding hi: ‘A sang vantung panin Topa hong hawk ding a, a ten'na a siangtho panin hong paukhia ding hi. Ama mite' langkhatah nasia takin hong hawkgawp ding a, leenggah cil mite bangin leitung mi khempeuhte a langpangin hong kiko ding hi.\nLate 50:3 Eite' Pasian hong pai a, amah dai ommawk lo hi. Ama mai-ah mei husia om a, a kimkotah huihpi om hi.\nMatthai 24:30. Tua ciangin Mihing Tapa' lim vantungah hong kilang ding hi. Tua ciangin leitung __________ khempeuh dahin kap ding uh a, vangliatna leh minthan'na tawh meii lakah Mihing Tapa a hong pai a mu ding uh hi.\nMaangmuhna 1:7. En un, amah hong paita ding a, meiipi tawh hong tonkhawm ding hi. Teipi tawh amah a sunte-a kipan mi khempeuh in a mu ding uh hi. Amah a hong pai ciangin leitung mi khempeuh lau-in a kap ding uh hi. Hih ka gen bangin hong piang takpi ding hi. Amen.\nHih pen theihkhialh ding hilo-a kitel mahmah hi. Migilote leh midikte ahinglai peuh mahin Zeisu hong pai kik mu ciat ding uh hi. Pasian mite kilaak simna, or “rapture” cihte Laisiangtho' hong hilhna omlo hi.\nHydrogen bomb puakkham a, atan’ mahmah bangin Topa hong pai kik ciangin taang ding hi. Zeisu' han ah a pai vantungmi khatbek ii vangtaangin, galkapte misi bangin om sak hi (Matthew 28:2-4). Vantungmite vangtaangin Zeisu nih veina hong pai ciangin mi khempeuh tan’ mahmah ding hi. Zeisu leh Pa vangliatna khempeuh tawh kigawm lai ding hi (Luke 9:26). Zeisu nih veina hong kumsuk ding pen khuaphelep in nisuahna lam pan phia-a nitumna dong atan’ mah bang hi ding hi (Matthew 24:27).\nThesalonika Nihna 2:8. A khamcippa a kilakkhiat khit ciangin A Gilopa hong kilang ding a, Topa Jesuh hong pai ciangin tua A Gilopa mutlum ding a, vanglian minthangin hong kilatna tawh a __________ ding hi.\nThesalonika Nihna 1:7, 8. tu-a gimna a thuak note leh kote tungah zong nopsakna hong pia ding hi. Vantung panin Topa Jesuh leh a vanglian a vantung mite, meikuang tawh hong kilat ciangin, 8Pasian a theilo mite, leh i Topa Jesuh tawh kisai Lungdamna Thu a umlo mite tungah gimna a tungsak ding hi.\nPasian' misiangthote in huih lakah Topa mu ding uh hi. Nih veina hong pai ding pen vankim lai-ah hong kilangh dinga lei hong siik lo ding hi. Tua manin mi tampite up bangin hih leitungah hong vaklo ding hi.\nMatthai 24:5. Bang hang hiam cih leh keimah a kineih mi tampi hong pai ding a, ‘Kei, Khrih ka hi hi,’ ci-in mi tampi tak __________ ding uh hi.\nMatthai 24:24, 26. Bang hang hiam cih leh Khrih a kineihkhemte leh kamsang a kineihkhemte hong piang ding a, ahih zawh leh a teelsa mite nangawn a khemna dingun lim leh na lamdang lianpipi hong bawl ding uh hi. ... Tua ahih kei leh zong mite in, ‘Gamlakah Khrih om hi,’ hong cih leh zong va paikha kei un. ‘Innsungah Khrih bu hi,’ hong cih leh zong umkha kei un.\nSawltaakte 17:11 sunga te mah bangin Zeisu hong koici pai ding cih Pasian mite in Pasian Kammal kantel uh ahihman un kikhem zolo ding hi. Laisiangtho sunga gen bang ahilo khempeuh pen, zuaupi ahi hi. Tua manin theikhol-a ih nial ding Zeisu in hong gen hi. Matthew 24:25 En un, tua thu kong genkhol zo hi.


timestamp: atn

url: =CNA Galkap ding Zomi 8 lut uh\nCNA Galkap ding Zomi 8 lut uh Hih thupen Group dangdang leh Website, Blog, Webpage cihte ah koihding khaksawn ding ki phallo hi. Minam vai gamvaiZominambup Info: zominambup@gmail.com ah hong zasak zel un.\nCNA te lak mi 8 tengin:\n1.Thang Khen Kap(kum 17) s/o Pau Lian Mang tungdim beh Geelmual Khua.\n2.Hau Khan Pau(kum 19) s/o Pau Suan Thang tungdim Geelmual.\n3.Kham Hau Lian(kum 20)s/o Thang Lian Kap tungnung Geelmual.\n4.Khup En Mang(kum 17)Kham Lam Thang taithul Geelmual.\n5.Hau Sian Khai(kum 18)s/oKhan Cin Khup mantuang Geelmual.\n6.Hau Khan Lian(kum 18)s/oPau Suan Khai Geelmual.\n7.Thang Deih Pau(kum 17)s/o Kham Tung Thang Geelmual.\n8.Thang Do Lian Mung(kum 18)s/o Mang Suan Pau Geelmual(tun Tonzang) teng ahiuhhi.\nAthu omdan.Tukum March kha sungpen Budozer leitoset tawh Nakzang-Khianglam-Geelmual lampi kito in tangtha kikuan denhi.\nTua hunsungin Laang Hau Lian@haukang khuavung leisan veng Tonzang khua atengin CNA alutding mi zongzong napi in hidanin genhi. Mizogam khaguk sung nasem ding leuhcin motorcycle khat leh motor hoih mahmah khat hong kipia dingin abawl siamding hawltheih pah dinghi uhteh. Paiman leh pocket money zong ko hong ngaihsut sak pahding hiung cihi.Tua thu pen Geelmual a tangval ten azak uhciang uk/ut mahmah uh ahimanin nulepa te phal leh phalloh zong kidong nawnlo in 18.March 2012 ni in atangtha kuan na uh gamlak pan Siazy Haukang in Tonzang lamah paipihin tuazan ama inn-ah giak pihhi. 19.March2012 ni zing khuavak ma in Jeep motor(a number theilo) tawh Tedim pai in Lamzang lamka Hotel khat ah an anek khit uhteh asak a innlian pi ah omsak hi.\nTualai ah Geelmual khua ZBA Pastor.Pau Suan Thang nahawh mah hiven Mizogam sum thalawh ding leh sum aneih lohlam uh agen uhteh Sia Thang in hoihsa leh hehpih huaisa ahimanin mikhat sum 1000ks ciat pia in lungnuam takin paisan hi. Sun kim pawlin Motor mah tawh Haimual Ciau lam zuanin pai leuleu uha, nitum main Ciau tung uhhi.Ciau panin Haukang in ciahsan tahi. Ciau panin amakai pipa tello in motor mahtawh paisuak in Aizawl zantun uhahimanin bangci khuahiam cih theician lo uhhi.Hilai ahzong zuausan pi kihel pahhi.Ciau pan Aizawl pen motor tawh nai 10 sungbang kitai hiven amau paina Aizawl khuapen koilai Aizawl ahitam thei zolo uhhi.\nTua khuapan Motor mahtawh pailai in khuaneu/ta khat ah tuak uha, tuapan khepai in paitoto in paisuk leuleu uha luilian(Ciau cia khong alian)geiah giah phual(sakhan chiah)uhhi.A zingciang akipanin singkhuah anhuan na sing tom kipanin CNA galkap thautawi thum in cingden pahhi. Ani 4 ni ciang hunlem amuh laitak un Haukhanlian, Thangdeihpau leh Thangdolianmung teng taisim uhin gamsungah nithum leh zanthum sung buphot uhhi. Abuk na uhpan apaipai uhleh khuata khat tungin innkhat ah lut in an anget leh innteek ten hehpihhuai salua ahicianga anpia in amauzong gilvak takmahin neuhhi.Tua khua pan apaipai uhlehKhalkha mi Pastor innkhat ah tungkha uhhi. Pastor pa in motor tuan nading pia in Tedim tung uhhi.\nTedim pan Geelmual ciang khepai uh in March beikuan ciangin inntung kikthei uhhi.Tua aciah kik mi 3 te in tuni dongin lau in khual nangawn zinngam nailo uhhi. Hih thuhangin Tonzang Police te in Tangval te pate leh hausate vei 5 tak Zum ah samin thusit sitin nulehpa khuasung upa hausa te phalna tawh pai ahilam atel uhteh case thubawl sak lo uhhi. A ciah theinai lo mi 5 te omna leh asi maw ahingmaw koi ah om cihzong tuni dongin kithei zonai lohi. CNA ten ong gawhsak khin ahi khatam ci uh hi. Amau tezongin Champhai Aizawl cih khawngah pai kawikawi uha,innlam ah Thunget na tawh ahithei bangbangin kipang hi.\nZomi te haksatna leh launa linna patauh dipkuatna leh ihnuntak na ngawn lauhuai dinmuna hongkoih Haukang leh CNA te pen Zomi te in theiloh bawlin ommawk in Pasian khut ah apmawk ding ihihiam? Zomi te minam lian mipil misiam mihangsan ihihna koi ah zangtuanding ihihiam? ZOMI te aw hihthu bangci ngaihsutin vaihawm leng hoihding ahihiam?\nMapan danding ki kupto cia ni.\nZominambup Info: zominambup@gmail.com\nalex donkhup link\n9/8/2015 08:18:50 pm\nHuh .., na Haukang cih uh pen ZoMi mah maw ai kei Leh miman dang ai hia ...thei nuam sing e ...a teng na khia Leh mun tawh Hong hilh ve lawm ..hih bang mihing ..\n9/8/2015 08:21:37 pm\nTungzang hausa khat Leh ii ZoMi pih te Hong sim mawh te kiang ah en ii Minam pih te va apap ding maw Leh huai .....


url: =Singapore Airlines ah nasem khatin zuakkikding Suai puaksak ahih manin kiman :: ZOMI DAILY\nposted on 24 January 2018 at 10:22 pm Lomkholna: News, Sawltak, Singapore, World\nSingapore Airlines (SIA) vanleng sungah nasem “Cabin Crew” khatin India gamsung ah aki zuakkikding in suai “Gold” puaksak ahih manin kiman cih Straits Times pan kiza hi.\nTua Singapore Airine ah nasem Steward pen Monday (Jan 22) ni in New Delhi aom Indira Gandhi International Airport ah indian Customs Officers te’n amatkhiat uh ahihi.\nSingapore Airlines (SIA) paninzong hihvaitawh kisai in thupiang taktak hi ci’n Straits Times te tungah genkhia uh a, SIA flight SQ402 tungah nasemin azui Cabin Crew khat Delhi Customs Authorities te’n aman uhhi ci’n genkhia uhhi.\nTua ahih manin Singapore Airlines te’n hih thusitna ah akisam bangbang in India kumpi thunei te ka panpihding uhhi. Ahi zongin Cabin Crew nasempa ii amin apuam pen Confidential Reason tawh ki pulak khiatheilo hi ci’n genkhia hi.\nAirport’s Joint Commissioner of Customs Anubha Singh inzong Indian Media te tungah agenna ah Singapore panin honglengkhia vanleng sungah nasem SIA Steward khat kikhawlsak in, thusitna kinei hi. Tuapa ii pumpi tungpanin Kham suangmanpha Gold akigawm in 1048g ki mankhia hi ci’n genkhia hi.\nTua zuakkikding in kham suangmanpha apuasim “smuggling gold” pen ama neihsa hilo in, midang khatin acialsawn ahihi. Apuakman dingin S$500 (RM1,486) tawh acial ahihi ci’n Senior Official te’n genkhia hi.\nNew Delhi atunkhit ciangin Hotel khatah apuasak tetawh kimu in piakding in akihokhin uh ahihi. Tua amatkhiat uh Gold tepen Chain leh Bangle cihbang hi a, Uniform nuai ah bulhkawm in apuaksak kici hi.\nMore: Singapore ah mawtaw honkhat kiphu khagawp, mi 26 liam\nTua SIA Cabin Crew pa in abeisa January 08 ni inzong hihbangdan in Gold pawlkhat puading in ki ummawh a, ahi zongin tuahunlai in kimanlo hi ci’n Indian Express te’n genkhia uhhi. Sawltak #zomidaily\nPrevious: Innthak akituahkhit kum 2 khitciangin Ceiling tungah misiluang kimu\nNext: Ka naupa Thangno sih thu ~ Lengtong Pauno


url: =USA, Tulsa pan Pu Sian Khan Mang (Lailui, Sukte) in hongnusia :: ZOMI DAILY\nposted on 10 July 2020 at 4:09 pm Lomkholna: Dahpihna, News, ZIUSA, Zomi\nMangpha Pu Sian Khan Mang @ Mang Bawi (Kum 77) Sukte Beh – Zogam Lailui khuami USA gam Oklahoma State,Tulsa khua ateng Pu Sian Khan Mang @ Mang Bawi in abeisa June 27,2020 in Kaal natna leh Covid-19 natna tawh hongnusiat na hang in ZIUSA kipawlna mintawh dahpihna i pulak hi.\nPu Mang Bawi pen Pasian lam honsakna tawh November,1999 in USA a tung ahihi, Pu Mang Bawi pen Zomite kipawl khopna Zomi Innkuan Oklahoma ah member khat leh ZIUSA Genvai member onglut thukhun pom ni 10/31/2016 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPu Mang Bawi luanghawm tawh anunungpen hunzatkhop ding hong tungding Saturday July 11 , 2020 10:00am hun in Rolling Oak Cemetery ah (MCC) pawlpi makaih na tawh hunbawlna neihkhit ciang,aluanghawm lei sung ah tuh na Rev.Dr. Kham Khan Khai @ Sia Khai Pi in nei ding hi.\nMore: USA Maryland pan Pa Thang Do Mang (Lailui, Kipgen, kum 38) in hongnusia\nPu Mang Bawi hong nusiatna hanga adahakap azi atanu tapa te leh alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nPrevious: Zogam makai kiteelna ~ Pu Go Sawm Khup\nNext: USA, Kentucky pan Pa Go Suan Lian (Lalta, Suante) in hongnusia


url: =Covid-19 leh Zomi te khamuanna ~ Neng Za Khup :: ZOMI DAILY\nposted on 3 July 2020 at 9:47 am Lomkholna: Biakna, News, Zomi\nZomi te Shalom! Leitung mun khempeuh a om ka it ka Zomipih te aw, ka omna Shillong, India pan in itna, phawkna leh a dah-akapte thuahpihna khut tawh ka innkuan na khut uh kong len masa uh hi. Tulaitak a I tuah buaina leh haksatna pen ei Zomite bek in I tuak hilo cih I thei ciat hi. A zawng, a hau, a pil a siam, a hat leh hat lo, mivom mikang, sak mi khang mi cih a khen hiau lo, mihing mit tawh I muh theih loh mihing khempeuh, leitung a om khempeuh in I tuak leh I thuak a hi hi.\nTua ahih man in kamsia tuam kisak khak, thuak diak kisak khak ding hilo hi. Mihing I hih man in I lungkham mahmah ciang leh I lungdam mahmah ciang in I nu-ipa, I u I nau, I beh I phung, I khua I tui leh I lawm I gualte kingai phadiak ahihman in ka it ka Zomi pih migam mi lei a hih hun haksa a tuak leh a thuak, it leh ngaihte tawh Van gam a kimu kik bek ding a kikhenna a tuakte a ding in haka diak kha ding hi. Ahihhang in I Pasian, Emmanuel eite tawh hong omkhawm pa in ong taisan tuan lo in, I mit tawh I muh theih loh hang in I kiang nai ah hong om pih den hi cih phawk ni.\nEi bek a thuak hi kei hang Tuhun a I tuak natna pen leitung buppi in a thuak hi. Gam hausa leh gam zawng khen lo hi. Mizawng mihau zong khen tuan lo hi. Mipil mihai cih zong khen tuan se lo hi. A hatte leh a zawngkhalte zong deidan lo hi. Tua ahih man in ei Zomite a kamsia diak, a thuak diak bang in kingaihsun kei ni. Koi mun koi gam ah om tase leng tutung a natna pen I tuak ciat ding a hi hi.\nI lawhcin ciang mi sang a lawhcing zaw kisak khak baih mahmah a, I kamsiat ciang zong misang a kamsia zaw a kikoih khak baih lam mahmah hi. Tua bang hikhin lo hi cih I phawk ding deih huai sa mahmah ing. I la khat in, “Lung-gimna, dahna na tuah leh, Nang sang siangzaw Pa’n zong thuak khin” na ci hi. Ih Topa Jesu mahmah in zong haksatna kamin a gen theih loh ding na thuak khin hi. Aman hong thuakpih hi.\nEi hong nusia ngei lo khat om hi. Sinkham-lungkhamna, dahna kahna I tuak ciang in I lawm I gual leh midang khempeuh in ong nusia in ei bek a om bang in kingaihsut baih mahmah hi. Ei Zomi Khristiante bel tua bang I hi kei hi.Adiak in, tulaitak a Zomi gamthumna leh mun dang dang a omte’n na khua na na tui uh, na inn na lo ciat uh ngai mahmah d ing hi uteh.\nPasian in, “Nang hong nusia ngeingei lo ding ing a, zong hong taisan ngeingei lo ding hi’ng” ci hi. (Heb.13:5). Sun leh zan a lusu vet lo, hong cing den khat I nei hi (Late 121:4). Emmanuel Pasian eite I omna khempeuh ah tu mahmah in I kiang ah a, I dah I kah, I khituite mu in, ong ddah pih, ong thuak pih, ong kahpih hi. Khamuan huai mah si e!\nEite lametna neite I hi hi. Ei Khristiante a koi-a koi ah om in, bangbang tuakta leng midangte’n ong theih pih loh a nungta leh a manpha mahmah “lametna” a neite I hi hi (Tita 2:13). SAwltak Paul in, Thessalonika Pawlpite kiang ah , “Sangamte aw, midang lametna a nei lote bang in om kei un..” ci-in ih Topa ong paikikna ding thu tawh khamuanna thu na gen hi (!Thess.4:11f). A taktak in, tua bang lametna nei lo hile hang Khristian I hihna pen a mawkna suak ding hi. Tua ahihman in, ka Zomi pih Khristian leitung mun tuamtuam a omte kiang aha nungta lametna a nei te I hih man in hih thu in I omna mun ciat ah kikhamuan lehang a hampha I hi ding hi.\nEite hong it mahmah lawm muanhuai khat I nei hi. I La khat in, “I mawhna leh I dahnateng, A pua ding Zeisu I Lawm…Na khempeuhte Pasian kiang ah thumin I kohl oh hang hi” na ci hi. I lungkhamna I mangbatnate Pasian kiangah I kohl oh hang hikha thei. Hong it mahmah I lawm muanhuai Zeisu kiang ah I lungkhamna khempeuh puak in ap ni. Tua Zeisu I lawm pe’n a nuam bek ah I lawm hiklo in, “Dahteng thuakpih nuam Zeisu bang, Lawm man dang mu zo ding maw” ci in I la a dawng nihna ah I sa hi. Tua ahihman in I lungkhamna leh dahna te Zeisu kiang ah ko ni aw. Hampha mahmah hi hang. HIh I hamphatna mangngilh kei ni.\nPasian I kiang ah om den a hih man in ka it ka Zomi pihte aw, a diak in gam nihna leh gam thumna hih haksatna a thuak leh a tuakte khempeuh – Topa I bukna suangpi, I lungkham I mangbat lai a zong I kiang a om a hong huh ding a mansa a om tawntumg pa phawk in, I Pasian La khat in a gen mah bang in Na khempeuhte Jesu kinag ah thum in ko khial kei ni. I mawhna leh I dahnate a pua ding Jesu I lawm… Ka lung khamna khempeuh Jesu kiang gen ning, Keitung ah bangbang hjong tung zong Jesu’n a pha bawl ka thei..cih late sa in tua thute in kikhamuan ciatni.\nLungkhamna van gik bang lel in, Zawngkhal in, na tha nem maw; Manpha Honpa I belh hi in, Ama kiang thu ngen in aw; Mi’n hong sim mawh hong huat ciang in, Zeisu kiang I pai ding hi; A angsung hong pom hongs al ding, Lung nopna hongpia ding hi”. Shalom – Akicing Khamuanna ka it ka Zomi pihte khempeuh tung ah hong tungta hen! (S. Nengzakhup leh innkuante, Shillong – June 29, 2020)\nPrevious: Thuthak tomkim ~ The Tedim Post (02 July)\nNext: Music leh Gamvai ~ Pu Thangboi\nUkpi, Siahtung, Siahphei le Zo Minam Ni ~ Tual Khaw Mang


url: =Pawlpi Thu Lamlak Nihna | Khangnote Hanthotna 2 ~ MUC\nPawlpi Thu Lamlak Nihna | Khangnote Hanthotna 2\nAdmin 10:31:00 PM Articles, Religion Articles\nKhangno Te Hanthotna\nKhalam Dinmun Sang Zaw Zam In\nItna siangtho in dinmun a sang zaw hong puakin, Pasian’ thute theih theihna hong khang sak dinga, a kicing lopi-in hong lungkim sak mawk lo ding hi. Khristian hi’ng a ci mi a tam zaw in, a kisia thei leitung nate a ngahna ding uha a hanciam zahun Pasian’ thute a theih theihna dingun lawpin, kinin hanciam uh hi leh a ngah ding uh khalam hatna pen phawk kha lo uh hi. Khristian hi’ng a ci mihonpite khalam ah a tun tom ding mahin lungkim uh hi. Pasian’ Gam leh Ama dikna zon masak dingin ngaihsun lo uh hi. Tua a hih manin Pasian biakna lamah nopsakna pen amau’a dingin thu thukpi khat suaka, amaute in tel zo lo uh hi. Amaute in theihna kician tak tawh Khris thei kha lo uh hi.\nPasian’ thute ah tun tomna khelbai banga a omna uh tawh a lungkim mite a numei a pasalin thakhatin vantung kipuak to hen la, tua lai-a a om a sang a siangtho kicinna- mi khempeuh a ki-itna, mai suah khempeuh a lungdamna, Pasian leh Tuuno pahtawina a ngaih a kilem mahmah late a kisakna, tokhom tunga tu pa’ maitang leh Tuuno kiang pana mi siangthote’ tungah khawvak a taan denna mun kimu sak vat leh; a sang zaw leh a lian zaw lungdamna a ngah ding uh om lai a hih lam kithei sak leh, Pasian’ nopsakna amau zong hong ngah zaw dinga, gen zawh lohna a bei thei lo thupina leh nopsakna panin nopsakna a thak leh a lian zaw hong ngah thei ding uh a hih teh tua bang mite zong vantung mite lakah omin, a la uh sak pihin, Pasian leh Tuuno’ kiang pana hong tang khia a siangtho vangliatna amaute in a thuak zo ding hiam? Ci-in ka dong hi. Hi thei lo ding hi. Vantung kampau a theih theihna dingin. “leitung lunggulhna kihhuaite tawh kipelha, Pasian’ pianzia” a puak theihna dingun amaute’a ding hunpha kum tampi kikhang to zo hi. (2Peter 1:4). A lungsim uh leh a pumpi uh’ hatna a zatna dingun amaute in duhhop nasepna nei uh hi. Siit nei lo-a Pasian’ na sep ding hanciam nuam lo uha, tua pen masuanin nei lo uh hi. Leitung vaite thu masa-in koihin, a hatna khempeuh uh zang uha, Pasian’ thu a ngaihsut hun uh tawm mahmah hi. “A siangthote siangtho lai ta hen, a kihhuaite kihhuai lai ta hen,” cih khensatna nunung khit ciangin tua bangte kikhel thei nawn se ding hiam? Tua hun hong tung ding hi.\nKhalam thute ah nuam a sa dinga a lungsim a pantah mite, lak tohna a ngah dingte hi uha, van pana a tang sesa vanglianpi tawh a kisusia dingte hi lo uh hi. Lai siamna zong na nei kha ding hi. Lasak siamin laigelh zong na siam kha ding hi. A hi zongin tuate in vantung’a dingin hong kiging khol sak hiam? Pasian’ thukhenna lianpi ah na din theihna dingin tuate in bang hong huh thei hiam? 2T,laimai 266,267.\nVantung Zia-leh-tong Leitung Ah Ngah Kul\nThei khial kei un. Pasian a kikhem thei ding hi lo hi. Sianthona longal bangmah dang in vantung’a dingin hong kiging khol thei sak lo ding hi. A siangtho gamtat hoih hong nei saka, a kineih thei lo khawvak sunga a om Pasian’ omna sung a hong tum sak thei ding pen cihtakna tawh Pasian zahtakna bek a hihi. Vantung zia-leh-tong leitung ah ngah kula, tua lo-in cikmaha kingah ngei ding hi lo hi. Tu laitak sanga a baih zawa na hanciam theih ding hun a hong tung dingin ngaihsun kha kei in. Pasian tawh na kigamlatna nisimin khangkhang hi. Na hanciam ngei zah sanga a kan zawin a tawntung’a ding kiging khol in. Laisiangtho a kin ding, thunget kikhop a lawp ding, Pasian’ thu lungngaih hun nuam a sa ding leh, Pasian tawh kikholh hun nuam a sa zaw kan lai dingin na lungsim pantah in. Vantunga om lapawl sungah na kihel nop leh vantung thu bek ngaih sutin nei in. 2T,laimai 267,268.\nPasian’ Hong Itna Sang In\nBeersheba-a a mangmuhna sunga a kisawlna thu manga Izak tawh khual a zin a citak Abraham ka phawk kik hi. Biak piakna mun ding kong lak ding hi ci-a Pasian in amah a gensa mual ama’n hong galmuh hi.\nPasian in sawl a hih manin, hehpihna a nei a pa in khut ling kawmsa-in Izak hen hi. A pa’ cihtakna mu a hih manin a tapa zong a kigawh ding ut hi. Na khempeuh kisa khol khina, a pa’ upna leh a tapa’ kipiakna a kisittel khit ciangin, a tapa a thahna dinga Abraham in a liik toh khut pen Pasian’ vantung mi in khawl sakin, pha zo hi ci hi. “Tu-in, tapa khat na neih sun hong haza lo na hih manin, Pasian zahtak takpi na hih lam ka thei hi.” Piancilna 22:12.\nEite’ phattuamna dingin hih Abraham’ upna a kilat huaina na kiciamteh hi. Bang zahta-in haksa-in dah huai ta se leh, Pasian’ hong sawlnate ah lungmuanna ih neih ding hih thu in hong hilh hi. Tate in a nute a pate uh leh Pasian’ thu amanna ding uh zong hong hilh lai hi. Pasian’ tungah ih piak ding bangmah a pammaih om lo a hih lam zong tua Abraham’ thumanna in eite hong hilh hi.\nSimmawhna, bawlsiatna, zawnna, gimna, kosiatna leh singlamteh tunga sihna a thuak dingin Pasian in A Tapa phal hi. A hi zongin tua mun ah: “Pha zo hi, Ka Tapa aw, Nang’ sih kul nawn kei,” ci-a lungdam thu a puak ding vantung mi om lo hi. Izak tungtang mah bangin, Ama zumhuai sihna ding panin a tawp khakna ah Pasian in a dal ding vantung mite kipai sak lo hi. Thukhenna zum panin kalviri mual dong mah kisimmawh bawl lai hi. Kizahko-in, kikhel bawlin, kicil phih hi. Singlamteh tungah a lu kuuna a sih dong mah Amah a mudah te’ nuihsatna, neihpikna leh kosiatnate thuak hi.\nHih bang gimna a thuak dinga A Tapa a hong piakna sanga a nasia zawin Pasian in hong itna hong lak thei nawn ding hiam? Pasian in mihing a hong piak pen a khawnkhong a kicing Ama hong itna a hih mah bangin, Amah in ei’ tung panin ih muanna , ih thumanna, ih lungsim buppi leh ih lawpna khempeuh zong a kicing mah hong ngen hi. Mihing in ih piak theih ding khempeuh Ama’n hong ngen hi. Ei’ kipiakna pen Ama hong silpiak tawh a kikhaikim a hih kul hi. Kim takin a kisam om sak lo ding hi hang. Pasian’ tungah leibate ih hihi. Ei mahmah a kima utna tawh ih kipiakna lo tawh a hi thei lo ding thu Ama’n ei’ tung pan hong kal hi. Utna tawh thuman lianlianna hong kal hi. Tua hi kei leh Ama’n hong sang lo ding hi. Tu mahmahin Pasian’ hong itna leh pahtakna ih ngah thei ding hi. Hih lai asim mi kimkhatte’a dingin tu kum pen kum nunung hi thei ding hi. Lungsim takpi tawh zonga Ama deihna lungdam taka a sem mite Khris in a piak lungnopna sanga leitung gualnopna a teel zaw, hih hanthotna a sim khangnote’ lakah khat peuh na om kha uh hiam? 3T,laimai 368,370.\nHong Kitawikhai Hi.\nPasian in ih zia ih tongte, ih gamtatnate leh ih lungsimte, biakinna tawikhaina tawh hong khai hi. Ih lungsimte Ama lamah hong kaihna dinga singlamteh tunga a si, hong Tanpa in ki-itna leh thumanna ah na leek zo kei uh hi, a hong cih ding lau huai mahmah hi. A lian a manpha silpiakte Pasian in ei hong pia hi. Lam khiala khawmial sungah ih pai lohna dingin khawvak leh Ama deihna theih theihna ei hong pia hi. A nunung thukhensatna ah hong kitawikhai-a, leek zo lo-a a lau-huai thaman ih ngah ding pen, a kibawl kik thei ngei lo ding a kihtak huai khialhna a hihi. Khangnote aw, Pasian’ laibu sungah na minte uh muh zawh lohin a om kha diam?\nAmah tawh nasem khawm na suahna dingin Pasian in Ama a ding nasep khat nang hong guan hi. Na kim na pamah hot khiat ding mite om hi. Na hansuah theih ding, hanciama na sepna tawh thupha na ngah sak theih ding mi tampi om hi. Mawhna panin dikna lamah mite na hei thei ding hi. Pasian in thu hong sit ding a hih lam na theih ciangin, thungetna ah cihtakna a kisap lam leh, Satan’ khemnate do dinga vil cinten ding a kisapna na phawk ding hi. Khristian taktak na hih leh, tahdah zualzanga kizepna tawh kiphasaka na om sangin, leitung khawmial gamtatnate’ hangin na tau nuam zaw ding hi. Gam sunga a kibawl kihhuainate’ hangin khuisa-a a kapte’ lakah na kihel ding hi. Kihisaka, ki-zuuna, mi’ muh dinga kizem dinga Satan hong zolnate na nial ding hi. A thupi masuante don lo-a hih a ginalo nate a kin dingin lungsimte kawcikin pilna zong tawm hi.\nUt hi le-uh tu huna khangnote Khris tawh nasemte hi ding uh hi. Tua banga sepna tawh a upna uh khauh in Pasian’ thu a theihna uh khang ding hi. Tupna hoih khempeuh leh a hoiha gamtatna khempeuh nuntakna laibu sungah kiciamteh hi. Amau’ lungkimna ding beka anuntakna uh leh, tulai nuntak gina lo tawh a pilna uh a hai sak uh pen mawhna lian a hih lam khangnote ka mu thei sak, ka phawk thei sak naum mahmah hi. A ngaihsutnate uh leh a kampaunate uh, hih leitunga a gina lo a a lawp huaite’ tungah amaute in laam to nuam uh hen la, Pasian’ min than sakna ding tupin nei le-uh, thu theihna khempeuh a pailet Ama lungnopna pen a mau’a ding a hihi. 3T,laimai 370,371.\nPasian in khangnote, lawpna lungsim a nei mite a hi ding, Ama na sepna ah a diang pah lianlian ding leh sep ding a om peuh a sem dingin deih hi. Pasian’ min thang saka mihingte’ tungah thupha a tun sak theihna dingun, amaute’ mai-a om kidona hang taka a do ngam ding, a tangzang a galhang, lungsim siangtho a nei khangnote Pasian in cial hi. Khangnote te Lai Siangtho bek mah sinin nei nuamin, a lunggulhna hoih lote uh bei sak nuam uh hen la, amau a Piangsakpa leh a Tanpa uh’ thu ngai uh hi leh, amaute Pasian tawh kilem bek tham lo-in, amau mahmah mi-thupi suak ding uh hi.\nNa paina khempeuh ah khawvak keng in, khensatna mel anei lo na hih loh lam, kholhpih hoihlote’ zolna a zui pahpah lo na hih lam, tupna kician a nein a hih lam kilang sak in. Pasian’ min a dai sak mite’ thugenna a mang pahpah dingin om ke’n la, siatna panin mite a puah pha, a sam khia leh a hon khia dingin hanciam zaw in.\nThungetna muang in, Amau leh amau a kilangpan mite, lungnemna leh kiniamkhiatna tawh zol in, Khialh na pana mi khat hon khia-a, Khris’ dialkhai nuai tunpihna in, vantung ah lungdamna piang sakin, na lungdamna lukhu ah aksi khat hong hi ding hi. Hot khiatna a ngah mi khat in, Pasian’ deihna banga a gamtatna hangin huzap nei-in, midangte hotkhiatna thu thei sawn sak dinga, tua bangin nasepna tangzai ding hi. Thukhen na ni ciangin tua nasepna bang zahin tangzai cih hong kilang phing ding hi.\nKa sep theih bangmah om kei ci-a na ngaihsut man in Pasian’ na na sep ding uaikai kei in. Na sep theih sunsun thumaan takin sem in. Na hanciamna tawh ki-zuiin Pasian in hong sem ding hi. Topa’ lungdamna sungah a tum dinga a kilawm mi hi ci-in nuntakna laibu sungah na min hong khum ding hi. MYP, laimai 21-23.\n(Pawlpi thu lamlak 2na)


url: =Global Buanli Family: Tulaai Leitung Thuthang tuamtuam updates Dec 10, 2013\nTulaai Leitung Thuthang tuamtuam updates Dec 10, 2013\n· Zomi te Pasian in thupha ongpia in Kentucky state USA, pan Pa Pat Tung@Patung US gaalkaap san 2 in FBI nasep seemtheih nading akisamteng ngahta ahihman in Topa minthang ta hen! Zomi sung ah amasa peen hiding in kalam en hi.\n· ZCD party leh Kawlgam Immigration makaaite Yangon khuapi ah tuni 12/10/13 ni in kimu thei uha, 2014 kum misimna ah Zomi cihding tawh kisai dotna dawnna kinei thei uhhi. Zomi acinuam ten kici thei a, kip sakna ongnungpaiding ci ahihman in lungdam huai mahmah thu ahihi. Ikhua ciat ah Zomi cisakding hihang tutung a ikhahsuah leh Zomi icihtheihnading hunhoih in ongkhengding hi.\n· Yangon khuapi sung Mayankong veeng a om Gandama Whole sale vanzuakna 12/09/13 ni in meikaang a, mi 7 si in pawlkhat liam uhhi.\n· Kawlgam sung a om Mualtungmi thautawi kheempeuh leh Kawlkumpi te anihveina kilemnatawh kisai thukikup na December 17-25 nidong KNU te huangsung munkhat ah neikiding ci in KNU te in 12/10/13 ni in taangkokhia uhhi.\n· Nelsan Mandela sih gaalna sung ah alamdang mahmah in 1961 pan akiho vetlo Cuba ga I President Raul Castro leh President Obama 12/10/13 ni in kibansah kha mawk uhhi. Tuabek hilo Afghanistan President Hamid Karzai leh President Obama zong kibansah khalaai uhhi.\n· Thailand PM Yingluck Shinawatra apanmun pan akhawlnading adeihlo mipite in lungphona aneih saan laitak un PM Yingluck Shinawatra in February 2,2014 kiteelkikdong kakhawl keiding hi ci in Thai TV pan 12/10/13 ni in taangkokhia hi. Lungphonabawl makaai Suthep Thaungsuban inbel PM atutna pan atuahdong lungphona kizom tosuakding ci in genkhia hi.\n· China gam khanglam Shenzhen khuapi sung a om lokho mite vanzuakkhopna Bazar 12/10/13 ni in meikaang a, meiphelh mawtaw 29 leh meiphelhnasem 145 in anuai keei uhleh mi 16 sihsuah veve uhhi.\n· US President Obama leh New York Mayor Michael Bloomberg te ngahding a guu kisawh laai akhak hiding a ki um mawh Texas state mi kineihsiam Actress Shannon Richardson,kum 35 in 12/10/13 ni in kakhial mah hi ci in pulaakkhia ta hi. Amah peen June kha sung a upmawh mat hi a kum 18 thong ah kikhumding ahihi.\n· CAR Central African Republic a Muslim leh Christian te buaina hang in gaalhuh a pai Pianitit gaalkaap asi nih te French President Francois Hollande in 12/10/13 ni in zahtaakna pia hi. Hih paltan nihte 12/06/13 ni a si uh hi a tu in CAR ah Piantit paltan 1,598 omlaai uhhi. Hih buaina hang in mipi 394 si uhhi.\nPosted by Thang Khawm Pauzomi at 12:43 PM


url: =Nuntakna lukhu vs Covid-19 ~ Sian Kop Lian :: ZOMI DAILY\nNuntakna lukhu vs Covid-19 ~ Sian Kop Lian\nposted on 17 March 2020 at 8:17 pm Lomkholna: News\nLeitungbup hong linglawngsak aminthang vangvang natna ten hongnawk laitak in, bang bang piang ta le Pasian tung thungen in, tha lakhawm ni. Matthew 16:13-18, lungngai khawmni. Tu in Caesarea Philippi gamah Zeisu a hong tun ciangin a nungzuite kiangah,” Mite in keimah, Mihing Tapa, kua hi hong ci uh hiam?” (ZSV)\nZeisu leitung hong paima kum 300, hun lai in, galhang minthang Alexander the Great makaihna tawh Greek minam te hong thahat in, leitung bupphial ah kizel-in hong minthang mahmah uh hi.\nBekthamlo-in, amau upna Greek mythology tungtawn in hongpiang khia pasian neu neu tampi om hi cih upna polytheism honglang mahmah in,Judah minam te sung mahmah ah zong hong kizel in, Zeisu hongpai masiah kum 300 sung bang Judah minam ten tua upna nazui in na muangkha uh hi.\nLunghimawh or patau mangkam in panic ih cih cih zong , greek te pasian Pan god a kici , apumlang khat mihing hi in a lang khat kellu (goat)tawh a kigawmkhawm khat hi in, khat vei gamlakah phiit , flute pan-flute aki ci, phiit khat hongtum le , a za kha khempeuh tua phiitging lau in taimang uh hi ci. Tua huhau in , lauthawngna panic ih cih kammal hongpiang khia hi. The term panic to express when someone is acutely a fraid.\nTomlakna: (cultural insights into the words and deeds of Christ p.60) Bangzah ta in, tua upna kizelzo cih Acts, Sawltak 14:8-13 na simleng kimu thei hi. Barnabas bang Greek te pasian namkhat ahi Zeus ci-in nasam uh a, Paul bang Hermes, the priest of Zeus cih bangin min navawh in na sam liang uh hi.\nTuni dong mah tua upna leitung bup ah kizel in, Zomi te nangawn in hunkhat lai in a na ciin mahmah uh upna (pasian ten thei nave) tanglai pi le pu te kampau.\nZeisu in, hihthu te azak ciangin, anung zuite kiang ah, ” Mite in keimah, Mihing Tapa, kua hi hong ci uh hiam?” Cin na dong hi, ahangin Greek minam te upna in mitampi nahuzap khinzo ahih man a hi hi.\nAnungzuite sung pan in, Peter in na dawng in, ” Nang in a nungta Pasian Tapa,khazih na hi hi” ci in na dawng hi. Aneu 18 na ah, ken kong cih in ah nang in Peter na hi hi. Hih suangpi tung ah ka pawlpi ka lam dinga, Hades kongpite in a zo kei ding uh hi.\nZeisu in kei adingin, tawntung nuntakna lampi hi ci in a um mikhempeuh in Pasian pawlpi mi kihipah in, tua pawlpi in ei mahmah mimal sung ah Zeisu khazih hong tendenna honggen na ahi hi.\n1 Corinthians 10:4 na ah,A vekpi mah un kha tawh kisai tui na dawn uh hi. Bang hang hiam cih leh amaute a tonpih, kha tawh kisai suangpi panin tui na dawn uh a, tua suangpi pen Khrih ahi hi.\nIh kiim i pam ah, natna satna thu tuamtuam hong om ciangin, Zeisu honggente lungngai kawm in a mah a muang mite le a phuhsa pawlpi tung ah hell kongpi te in a zo kei ding hi cih, Zeisu kammal tawh thala in, thungetna ah akua maciat kiphawk kim tek ni. Sian Kop Lian (Bangalore)\nPrevious: Chin State sungah ahoih mahmah Tedim’ vanlengtualpi munding ~ Dr. Dongno\nNext: Pa leh Ta ~ Sia Ngul Za Tung


url: =Minam itna sungah Zomite Min phuahzia kihel\nThang Do Hang (International Tongsan Consultant)\nKhatvei lai in Zomi a ki-itsak mahmah siapa khat in, biakinn sungah a thugen kawmin minam itna ding thu zong gen hi. Zomi ih hih manin Zopau Zola tawh Pasian thu genin, Pasian phat ding hi hang. Minam dangte pau (Kawlpau, Mangpau..etc) khawng pau thei taktak mello,kitel mello pi khawng a Zomi vive kikhopna sungah i pau/ i zat pen hoih lo hi ci-in gen hi. A gen kawmkawm mahin, " lakhat hong sa ning" ci in Mangla khat ong sa mawk hi. Mangpau manglai pen ei la danin ngaihsun kha mawk a hi tammaw ka ci hi.\nTuhun ciangin minam khanlawhna pi khat a ong tung ta ahih manin, Zomite' sungah minam Zomi,Zolai le Zongeinate ki-it zaw in zat ding le kepcing ding kihanthawn mahmah ciat hi hang. Tulaitak ciangciang khangthak sungah pawlkhatte bangin i Zongeina a thei cian kha nai mello khangno dangte akihilhnop laitak ahi hi. Tua bang kawm kalah ei mahmah in ih ngeina leh ih paute kep sawm loin lam a pial sawmsawm lam kimanawh tawh kibang kasa gige hi.\nA poi kasak khat le ka lunghimawh mahmah thu ah Zomite sungah i mipil pipi, Sia takpi, Zomi nam it mahmah veve pawl khat adiakdiak in USA ah gammi (Citizenship) khawng a ngah pawlkhatte in a min kilam dangpi khawngin alaih om kiukiu mawk hi. Tulai tak a Malaysia pan i phuahtawm UN min ih cihte dan lah hi het sam lo, min tuampi khat peuh tawh ong kipulaak thei mawk uh hi. Na min ka theih ngei tawh kibang nawn kei si ci in vadong mah leng limtak ong hilhcian liang uh hi. Tua a minphuah uh pen lawh hak, telcian haksa le ciapteh haksa phial mawk takpi hi.\nTua ahih manin Zomin taktak pen i pupa ngeina khat om khin ahih manin, telhakna ding om lo hi a, i mipi mah asapna nuam ziau lel ahi hi. Tua bek tham loin, mipil masa pawl khat bangin Khristian min (Christian Name) cih bangin diktak ( Official) ahi khollo min mai ah Mang min khawng na bulh zanzan thei uh hi. A mau thuthu bel hi peuh mah lua zen hi. A hih hangin Biakna ngeina hang khawng a hih liang kei leh bel ih minam ngeina akem lo kihi gige na hi zaw hi. Gentehna: Sia Thomas PPP, Sia Eddie QQQ, Sia Simon KKK, Sia David TTT ...cihte pen ngaihsutna tuampi kasa hi. Minam dangte a hi tuan sam lo, ei min lah hi lian lo, a tate bang uh Laisiang tho sung a min hoih tata pawl khat bulhsak pawl khat bang om hi hang.\nZomite pen gamdang ih tun teh i minte pen minam dangte min tawh kibanglo ahih manin, miten tel hak ong sa leuleu hi. Mite tel nopna dingin ih min laih pahpah ding maw? Ih ngeina zong laih pahpah ding maw? Minam dangte dan suak pahpah ding maw cih ngaihsut huai kasa hi. Minam dangte zong tawh ih dan leh ih ngeina akibatna zong tampi om lel hi. Western lam mite' a zui ding maw, Sen (China) te zuizaw ding maw ? I ngeina kem zaw ding, khang thakte ih hilh main, ei makai / mi masate kikhel masa pah malam ding? cih mimal kim kidong masa nuam hi hang. A hi zongin, ih ut peuhpeuh kua ma' kham theih hi zenzen lo zel hi. Tua a hih manin pawl khat ong lak suk leuleu ning.\nZomi ten min tawh kisai-in, minpi ih nei a kinosapna hoih nono zong ih nei hi. Tua mah bangin mangkang ten minpi nei in min no zong nei hi. Gtn: Cin Za Hu Pau a minpi hi a, a nosapna minno pen Pauno a hi hi. Lengtong la ongsak ciangin Lengtong Pauno kici hi ciphot ni. Zum lai khat bang khatah official in min kikhum ding hi leh Cin Za Hu Pau kici ding aa, a pua lamah ih sap teh Pauno / lengtong Pauno ci hi hang. Tua mah bangin minam dang mi min thangte lakah zong USA mihau pen pa bang zong aminpi pen William Henry Gates IIII hi a, a kitheihna a minno pen Bill Gates, (William =a tom lakna in Bill ) bill gates bekin kithei zaw lel hi. Hih te gel ih etkak ciangin Minpi leh Minno ih neih tuakna kimu thei hi.\nTua khit ciangin min masa, laita min tawpna cih zong kineikhawm hi. A mau belin Min masa pen min neipa/nu min hi-in,Beh min khawng kiguang mawk lo hi. min tawpna pen Pate min,Beh min, Pu te' min ci zaw ding ih hiam khat na zang uh hi.Min lai ta bel a guan nop peuh uh hi.Min tawpna ah minam min, gam min khawng bel na zang liang kei uh cih ding hi.\nZum ah form fill up na khawng ah pen First Name( Min masa) Middle name( min laita) Last Name ( min tawpna) ci in ong dong lel aa, min tawpna pen Beh min ci aa ong dotna om lian lo hi.A mau in min tawpna ah a Behmin,a Pa' min, a Pu' min a guang na hi zaw uh hi.A mau ' ngei na hi leu leu lel hi. Ei lah a mau minam lah hi pah lo hi ve hang maw,ih minam ngei na kepna ding ka cihna hi. Ei min mal thum neisa ten First name, Middle name Last Name teng pen Min masa Min Laita min tawpna at suk pah ziau theih hi lel hi. Buaina om khol kei,Citizenship zong ong ngah sak lua lel. Ih pu ih pate min ong phuahsak pen ih neu lai aa ong phuahsak ahih manin i kepcing zawh ding kisam mahmah hi.\nTua dan hi leh tate min ih phuah dan ding kingaihsun thei pah dinga, Min tap lah kineisak thei veve, min laihte in lah nei veve, beh min lah kiguang thei veve dingin bawl theih hi ta hi. Gtn: Man Siamlun Gualnam cih min pen kihel kim mahmah hi. "Man" a (first name )pen a pi min tawpna a tappih min hi a, Siamlun (Middle name)pen a deihnate a sut/ a tap nop na hi in, Gualnam ( last name) pen a beh min a hi hi. Hih min pen min nei sa gige a khel hi lo in, a suah tung pan a phuah pah a hi hi.Zang thei leng hoih sa ing. Ih ngeina lah paii lo,Gam dang dan lah ki zang thei pah hi.Mang min bial bual a koih te khawng bel, Kawl te ui khawi khat Maung Ba ci aa min piak tawh ki bang sa ing.\nTulaitak a UNO Secretary Mr. Ban Ki Moo in a ma S.Korea min mah zang lel a, Al-qeada makaipi (Osama Bin Laden) in amau min mah zang hi. Tua banah Rajiv Gandhi in zong a mau min mah zangin, Daw Aung San Suh Kyi in zong Linda Sophia Suh Kyi ci-in mawk laih sese loin, minam dangte in a mau min ciat tawh sam/lo thei veve hi. Mary, Joseph, Samuel pu pa phuahsak a hi lo ei leh ei kiphuah cihte bel thu tuamtuam hang a zang nuam ten a mau thuthu hi sam kha mah ding hi. Tua hi in, ih minam ih it a, ih ngeina ih kepnop leh ngeina kem dingin mite thu ih hilhnop leh, ei leh ei mimal ciatin, bang ciang minam ki-it a, minam bangci danin kem cihte ngaihsut huai mahmah thu ahi hi.\nTZN: By: Thang Do Hang (International Tongsan Consultant)


url: =Tulaai Leitung Thuthang Tuamtuam Updates Dec 20, 2014\n· Hamas te in Gaza pan Israel gamsung atawlam December 19 ni in athu ala omlo pi in Thaupi tawh nakap mawkmawk uh ahihman in Israel ten December 20 ni leiba lohna in Gaza a Hamas te zum nih Vanlengtawh bomb khiat ek uhhi. mihing kuamah asi aliam bel omsamlo ci uhhi. Langnih kilemzawh August kha pan amasapeen kidokikna zong ahihi.\n· 2006 kum Israel ten Hezbollah te adona laai in Lebanon te namgimtui naak bomb khiat sak uh ahihman in Mediterranean tuipi sung ah namgimtui ton 15,000 luangkhia a hihtawh kisai in Israel ten Lebanon tetung liau sum $850million vaal piading ci in UN Assembly in December 20 ni in thukimna nei uhhi. Israel palaai pawl inbel alangkhat lam gumdeuh sam uhteh cihsan hi.\n· December 22,23 ninih sung Yangon khuapi ah UNA mualmi party kigawmkhawm ten kimuhkhopna khawmpi neiding uhhi. Hih kimuh khopna ah 2008 thukhun vaai, Federal vaai, NLD tawh kipawlding leh kipawlnawnloh ding vaai, Minam kipumkhat nading cihte kikumkhawm ding uhhi.UNA sung ah Zomi mintawh party khat ineihsun ZCD zong innteek lam ah akihel ahihi.


url: =I tate’ mailam pilna makaih ziading ~ Go Lian Kap :: ZOMI DAILY\nposted on 21 March 2016 at 2:15 pm Lomkholna: Article, Education\n“Train a child the way he/she should go…” Porverbs 22:6 Parents Academy for Students Achievement (PASA) training pan a ka ngahkhiat pilna lam ah tate’ makaihziading pawlkhat Zomi nu leh pa te’ theiding thupi sa ka hihman in pawlkhat kong hawmsawn nuam hi. Ka om na uh Kent city, Washington State ah naupangte’ mailam pilna lam ah gualzawhna a sangzaw a ngah theih nading deihsakna tawh Kent School District panin kum khat in 2 vei ta PASA training nu leh pa te ongpia uh hi. Hih training sung kasin thu tampi lak ah, I tate sangkahna ah a thupi nam 3 I kikum ding hi:\n1. khangno te’n a golteh bang suaknuam ( educational and professional dream/career),\n2. Naupang te’n inn leh sang inn ah lai bangci sim ( homeworks, class activities), leh\n3. Inn ah nu leh pa te’n I tate’ laisim hunding bangci geel sak? (time management).\n1. khangno te’n a golteh bang suaknuam (Educational and professional dream/career)\nI tate’n bang lamsang sin uh leh nuamsa? A gol uhteh bangsuak nuam? Cih a ngimna uh leh a sunmang (dreams) te uh I telsiam ding thupi mahmah hi. A mau ii uukna leh lung-gulhna tawh kizui in a thalawp semsem nadingun pat-tah siamding thupi mahmah hi. Galkap buu a suaknuam naupangkhat I pat-tah nop leh a ma ii laisim dingpen gaalkap lim a tam theithei leh gaalkap tawh kisai a sim nop tata simsak dending leh musak dending thupi mahmah hi.\nTham lo in, hun awng I neih teh gaalkap office leh gaalkap khatpeuh kiang vapai in va kimusak ding; galkap a suah theihnadingin bangteng kalsuan ding cihte vaki hosakleng a lungsim uh ah lawpna khang semsem in, ei va sawlsawl kul-lo in a suahnopna hangin lasim hanciamsak mahmah hi. Ka PASA training lai in ka class siamah nu’ ii papen kum 27 sungbang vanlenghawl hi.\nKa tapa,Khai no, pen vanlenghawl suaknuam a hihlam ka genteh a patawh appointment bawlin ko omna pan in minute 45 mawtaw kihawlna ah vaipai pih in apa leh ka tapa Tg. Khai no (kum 13,taan8) tawh vaki holimsak hi. Apa’n zong hoihtakin lam nahilh a hihmanin ka tapa bang a lawpna khanglua kisa in tua khit a kipan a grade teng a vekin A leh A+ bekbek ong ngah hi. Kacihnopna ah naupangte’ suahnopna lampi nu leh pate’n na telpihin tua lampi ah phaltakin na paisakleng a mau a dingin gualzawhna in ngak a hihlam mipil te’n lim gen mahmah hi.\nEi Zomi nu leh pa te’n “ nau pang bangmah theilo” ci-in I tate’ lung-gulhna I nawlkhin (ignore) san lel hi; hihbang ngaihsutnapen khialhna lianpi a hilam mipil te’n lim gen mahmah hi. A kum tawm lai a kipanin a mau ii lampiding ah I pat-tah dingpen nu leh pa te’ mawhpuak a hilam theih huai mahmah hi. A golciangun, a suahnop na khat peuhpeuh a matut zawh nadingun nu leh pa te’n thapiakna leh lam lah na i neiding a thupipen a hihi.\nZomi Nu leh pa pawlkhat in bel naupangte’ uukna leh suahnopna thulaak sak lo in, a mau ii suahsak nopkhat hahsawl in naupangte’ uuklo pikhat utlo pipi in zuisak uh hi. Hihbang ngaihsutna pen gamkhangto leh mipil te’n nazanglo uh hi. Thamloin, hihbang kimakaihna tawh naupangte’n a sangkahna mabanuh ah thadah leh cimtak in lawpna neilo uh a hihman un a tup uh tung zolo in dinkhawl thei uh hi.Tua a hih man in I tate’n a golciangun bangsuaknuam hiam cih nu leh pa te’n I theih ding thupi mahmah hi.\n2. Naupang te’n inn leh sang inn ah lai bangci sim (Homeworks, class activities)\nZomi nu leh pa te diakdiak in I tate USA ah sang a kah naak uhleh pilna namkim a ngah kim leldingin ki tuat a, I tate’ sangkahna ah sangsung leh inn ah a mau adingin bang kisam pipenhiam cih don in ki neilo hi. Naupangte’ mailam pilna lam gualzawhna dingpen sangsia te’ mawh puakin ki ngaihsun khamawk a hihmanin i tate’ sangvai ah thuphamawh in ki ngaihsunlo hi. Zingsang sangkuan in nitaak ongciah naak uhleh a hun a tunteh pilna a ngah leldingin ki tuat hi. Hihbang ngaihsutna pen khialhna lianpi a hihi.\nNaupangte’ mailam pilna lampi (educational journey) pen sangsia te’ tungah 50% ki-nga a, nu leh pa te’ tung ah 50% ki-nga hi. USA gamsung pilna lam ki makaihzia (learning system) pen active learning system kici a, ei kawlgam dan a, laivuanpi teh ong leh kia cihbang hilo hi. A thupidiak ah, naupang te sang inn pan ongciah uh teh homework a nei hiam? Due date cik ni hiam? online homework a neihiam? Cihte I theikimding thupi mahmah in, nisim homework a bawlna uh te leh a dang tuamtuam kigawm a kumkhat sangkahna mat kipia a hihmanin na khempeuh a thupi mahmah a hihi.\nNisim a sin uh laite inn ah khatvei enphasak kikleng hoih penpen hi. Nisim in a homework te uh sit denin bawlpihden ding thupi mahmah lai hi. Adiak in elementary lamtebang writing and reading practice ong ki puasak dending hi. Banghanghiam cih leh naupang te a mau laitaan tawh kizui in English bangtanciang simtheiding cih education department in ngimna leh geelna koihden uh hi. A mau ii zawhlohding a haksalua kipialo a hihmanin nu leh pa te’n nisim naupangte’ homework pelh lo bawlsak hamtang le hang pilna lam ah zekai cih om ngeilo hi.\nNaupang te’n laisim a hanciam theih nadingun reading lamsang pat-tah mahmah ding leh laisim a uuk theih nadingun lamlahding thupi mahmah hi. Tua a hihmanin, i tate’ ading hun la tangtang in I omom na city library te ah paipih den in a mau mintektawh library card te bawlsakin laibu kawmsak tangtang ding thupi mahmah hi. Hih USA tualsauk mikang te’n a tate uh tan-lang (K-g) a hihnak uh leh library card a mau mintektawh bawl in laibu a mau kumtawh kituakin kawmsak tangtang uh hi.\nHihbangin a neu uha kipan pantahleng laisim ong zongsang toto ding uh a, a mailam uh pilna lampi kihon na lam lianpi khat asuak hi. Tua a hih manin, naupang te’n sang inn ah tuni bang sin uh a,bang homework a nei uh hiam cih nisim sit-tel ding thupi mahmah hi. Thamloin, sang inn a, a sinsa tenguh bek tung kingalo in, inn ah zong nu leh pate’n nakpitak in laisim leh homework bawlsak dendingzong thupi mahmah hi.\nZomi nu leh pa te’n bel naupangte’ pilna lam ngimna sangin sum leh paai ki kinbawlzaw a hihman un tate maikaih tanghtang ki tawm mahmah hi. I tate sang inn pan ongtun phet un computer leh TV enpah uh a, an nekawm nangawnin en lailai sak uh hi. Naupang pawlkhat leuleu computer ah game bekbek kimawkmawl lualiangin zankimdong lumlo liang uh a,a hizongin Zomi nu leh pate’n almawh peuhmah lo uh hi. Thamlo in, hihbang naupangte’ computer game leh TV a et-et uhpen kipaakna khat bangkeek in la laisop uh hi.\nA tuadingmah deihna in Zomi nu leh pate’n TV LCD a tam man tata tawh kidembawl lai in sun leh zan leh khawlhunphial omlo in TV leh computer game tawh kinitumsak hi. Ka tate’n a sang inn pan bang homework nei hiam cih ki ngaihsun lo. Ka tate’n lai zomaw zolo cihte leh sang inn ah gamtat hoihmaw hoihlo cihte kin in kinei vetlo hi. Zomi te inn pawlkhatbang vahawh leng a ta te uh game leh TV tawh buai in ging ziazua uh a, nu leh pa te’ kiho ki za zolo phialin om mah taleh nu leh pa te’n phamawh sapeuhmahlo uh hi.\nPawlkhat bangin iphone,ipad, smartphone, game leh TV te pen naupang khemna bangin zang uh a, a deihdeih un hunciangtan neiloin kimawlsak uh hi. Thunget ka vak lai in leh ka khualzin n ate ah, nu leh pa te’n tate thungending samlo in, ko thungetna gei ah TV game kimawlin ging ziazua uh a, nu leh pa te’n a tate uh Pasian theisak nuamlo hinteh maw cimai ing;hihbang nu leh pa pen Zomi a tamzaw kihiphial hi. Tulaitak USA a Zomi nu leh pa te’n I tate makaihzia pen mipil te lamlahna tawh a kibang khatzong omlo hi.\nEnglish 101 ka laklai a, ka siamahnu in a tate a khualna in a inn ah TV koihlo ci hi. A tate himhim a phone tawh game a hi a bangmah kimawlsak ngeilo ci hi. PASA ka sangkahna ahzong, mikang nu leh pa a tamzaw te’n naupangte’ mailam a khualna in inn ah TV koihlo ci uh hi. Thamlo in, a kisamloin naupangte computer khoihsak vet lo cilai uh hi.\nNaupang tepen ukcipding leh thongkia bang a,suahtaak hun omlo liang a gakcipding hituanlo a hihi. A mau a dingin hun geelsiamding thupi mahmah a,na khat peupeuh ah a khengvaal a i omsak lohding thupi mahmah hi. Athupi pen ah, sang inn pan ong ciahciang un homework bawlsak masakding thupi penpen hi. Laisim hunsung zong nai ciangtan leh hun-awng minute 15 bang piak zelding thupi mahmah hi. Gentehna in, nitak laisim hunsung pen nai 2:00 sawtding bang a hih leh nimute 30 ciangin minute 10 bang break lasak zelding cihdan hun geelsiamding thupi mahmah hi.\nLaisim hunsung in inn sung ah TV leh phone te a kipan zatlohding thupi mahmah hi;ahangin, alungsim vuah lai a omlaitakin nadangkhat lut leh a lunglutna uh beimang(distract) thei hi. Laisim hunsungin sabuaikhat zangin nu leh pa a man zawzaw in ompih hamtangding leh bang lai sim uh hiam cihte theisakding thupi mahmah hi. Inn dei kiciangzaw deuh a neite’n laisim khan nei hamtang dingin, tuakhan sung inn pang ah lim a hi a bangmah suangloding thupi mahmah hi.\nNaupangte lai pumsimsak zong a mau a dingin lawpna khanglo a hihmanin ei neihdan kizui in alaisim uh leh a homework uh a manzawh leh sum a hilo a dang nakhat tawh letsong piakbawl leng amau thalawp tuam mahmah uh hi. Mipil te’n a tate’ mailam hoihnadingin nisim hun schedule bawl den uh hi. Laisim hun,hun awg lakhun, an nek hun, leh luphun cihte naitawh kician takin kalsuan tangtang uh hi.\nI tate’ ading i deihsak leh a mau ii deihna leh suahnopna I ngaihsiamding thupi mahmah a, tua lampi ah i totsiam sakding leh i lamlah siam mahmahding thupimahmah hi. Naupang te’ mailamdingpen pilna mah a thupipen a hihmanin sang inn leh inn ah lai a hahkatding uh thupi mahmah hi. Thamloin, sang inn a, a sintengbek uh siksan lo in inn ahzong I hihzawhzahzah tawh nu leh pate’n i pat-tah tohtoh laiding kisam mahmah hi.\nI tate’ mailam i khual nop leh a kisamloteng hemkhia in, a thupi leh a kisam ngaih sut na, ki pat-tah na, leh kalsuanna te i zatding a thupi pen a hihi. Thamloin, Zomi nu leh pate’n mipil tetung leh mikhangto te tung kipat-tahna hoih te et-teh in i zuihpahding thupi mahmah hi. I tate pen i pat-tah tangtangding a thupi pen a hihi. Mi te tawh kihoziading, leng la do ziading, inn ah phone ong lut leh mite’ a hopihziading uh cite a kipan i pat-tah mahmah ding kisam hi. Pa Go Lian Kap (Student of law at Highline College, Seattle, WA)\nPrevious: Hih Suangpi Tung Ah (On This Rock)\nNext: UNHCR Card tawite nasep vaiding Malaysia kumpi in genkhia tading\nUS gamsungah vanlengkhat Engine puakkham in mi 1 si, 7 liam


url: =Kim Jong Nam suamlupna ah akihel numei 2 te thusitna kineiding ~ ZD :: ZOMI DAILY\nposted on 13 April 2017 at 9:21 am Lomkholna: Malaysia, News, Sawltak, World\nMalaysia, Kuala Lumpur International Airport sungah abeisa February 13 ni in aki suamlum North Korean gammi Kim Jong Nam sihna vaitawh kizom in numei 2 kiman hi.\nTua numei 2 tepen tuni Thursday (Apr 13) ni in Sepang Court ah thusitna aki neikikding hi a, zingsang 9am hunin Magistrate’s Court ah thusitna kipanding uhhi. Hih numei tepen Sepang Court panin Shah Alam High Court ah kipuak khading uh cihzong kiza hi.\nZingsang 8am madiak in Sepang Courthouse ah anih un tungkhinta cih theStar pan kiza a, Police te’n mawtaw atuamtuak in paipih uh a, Security khauhsak mahmah uh cihi. Thusit athuakding numei nihtepen kum 29 aphakhin Vietnamese Doan Thi Huong leh kum 25 aphakhin Indonesian Siti Aisyah te ahi uhhi.\nVietnamese Doan Thi Huong ii apianna apa zong tulaitak Malaysia ah atanu vaitawh ahawh laitak cih kiza hi. Vietnam-based aom NGO khatin akhualzin nading uh Sponsor pia uh ahih manin, Malaysia azinthei uh ahihi.\nZanni in atanu akikepna Kajang Prison ah hawhkhin a, naikhat sungkhawng atanu tawh kihona neithei uh cihi. Doan Thi Huong in agenna ah ka khasiat suaknawnkei, thuakzo khinta ing ci a, ahi zongin kapa adingin ka lunghimawh, amah ii Safety ding lunghimawh ing ci’n genkhia hi.\nTuni zong Serpang Court thusitna munah apa apaiding phallo in, Vietnam Embassy in kapa hoihtak nakepsak un ci’n ngetna nei cih kiza hi.\nDoan Thi Huong leh Siti Aisyah tepen “Section 302 of the Penal Code” tawh Murder ci’n mithat in thu akibawlkhin uh ahihi. Amawhna uh kiciantak in aki muhkhiatleh anih un sihdaan “Death Penalty” kipia theiding cihi.\nHih numei nihte pen agendan uh abatleh North Korea gammi pawlkhat in khutzat in aneih uh hihtuak hi. Amaupen mithatding kisalo in, ciamnuihbawl “Prank Show” bawlin Video akizaihding khawng asa uh hihtuak a, ahi zongin asawlte’n akhutsung ah “VX nerve agent” kici Chemical Weapon piamawk uh ahih manin, tuatawh mithat asuakkha uh hiding in kigen hi.\nAlso read: KLIA2 sungah Kim Jong Nam kithahzawh khakhatsung thupiang te ~ ZD\nTuni Serpang Court panin bangciciang thusitna, thukhenna hongnei uhdiam, ngaklai photni. ZD Sawltak #zomidaily\nPrevious: Awli-zinel (Original) ~ Evan. Suangh Dal\nNext: KL – London vanleng tungah zukham kopkhat hangin kibuaigawp ~ ZD


url: =Tanumei nei ahih manin nausuakcil nupikhat apasal in Acid tawh buaksuk :: ZOMI DAILY\nposted on 10 March 2018 at 11:26 am Lomkholna: India, News, Sawltak, World\nIndia gamsung ah papi khatin azi aluplaitak Acid tawh buaksuk cimawk hi. Azi pen nausuakcil hi a, apasal in tapa adeih mahmah hi in, ahi zongin azi nau asuak ciangin tanu khat suakkhia ahih manin, apasal lungkimlo in Acid abuak cih Daily Mail pan kiza hi.\nIndia, New Delhi geinai aom Moradabad khuasung ah Monday ni in thupiang kici hi. Acid buak athuak nupinu pen kum 25 aphakhin khat hi a, aminpen Farah kici hi.\nAcid tawh abuak apasal pen amin Siraj kici a, kum 32 aphakhin khat ahihi. Tapa deihmahmah himahleh azi in tanumei khat neimawk ahih manin, Acid abuak hi a, hihvai hangin tua apasal pen matding in Police te’n zonsan uhhi.\nNupinu pen amai, akhut leh agil cihte ah Acid hangin kanggawp ahih manin District Hospital khatah kipuakpah hi.\nNupinu ii anau numeikhat ahi Nusrat Jahan in agenkhiatna ah hihte nupa pen aki teenzawh uh kum 8 bang phakhinta cihi. Abeisa inzong tanumei khat neikhin uh a, tu’n tanumei khat neihbehkik leuleu ahih manin, apasal alungkimlo cipongmawk hi.\nAmasa tanumei aneih inzong apasal te innkuan in simmawhbawl in, bawlsia niloh uh cihi. Tuabang kawmkal ah tanumei khat aneihbeh ciangin apasal te innkuanpen hehsemsem uh cihi.\nTua nupinu in agenna ah kapasal in nisim hong bawlsiat phialzongin ka tanumei 2 te kakhualna in thuakteta ding cih ka ki zawhsa ahihi. Ahi zongin kapasal in Acid liang hongbuakding in ka ngaihsunkha ngei hetkei hi. Hihbangin Acid hongbuahliang pen ka mangngilhngei hetkei dinghi ci’n khasiatak in genkhia hi.\nMore: India ah numei khatin amah abuansawm pasalkhat ii azang tansak\nIndia gamsung aom namke pawlkhatte numei te’n pasal aneihding uhciangin apasal dingpen sum tampipi tawh alei uh kulsak hi. Hih nupinu zong apasal te innkuan in apasal leimanding “Dowry” sum hongpia in ci’n sikthapai uh cihi. Tanumei 2 tak neisawnsawn ahih manin, ateekte innkuan ahehgawp cimawk hi. Numei pen simmawhbawl phadiak in, pasal nangawn leikul dinmun ah koihtheimawk uhhi. Tua amanpha mahmahin a ngaihsut uh PASAL tepen kuasung panin asuakkhia samawk uh hidinghiam? Sawltak #zomidaily\nPrevious: ZAM Thupuak :: 11 Mar 18 (UNHCR tetawh Leitungbup Numei te Ni kibawl)\nNext: Malaysia gamsunga Operasi aomciang abuaimahmah RELA te naitha kikhansak


url: =· Kawlgam Maguay Vanlaam gaalkaap phualpi pan Kachin te dodan ding kisin a leeng zialzial kawlgam gaalvaan leeng MIG-29 kici Russia bawlte khat June 11, 2014 ni in kangtum hi. Ahawl minih bel sih leh sih ci in Huihlukhu tawh leengkhia uha, tawmtuak liam in nungta sam uhhi.\n· Kilawmtaatna bawlkawm ding leh India te kivaai puakzia encian ding in Kawlgam Tuilam gaalkaap te June 9,2014 ni in India gam tuitaw lam a om India Tuipi gaalkaap phualpi tungkhinzo uha, ni 4 sung taamding uhhi ci in India gampan kihsawm thei Hindu thuthang in June 11, 2014 ni in genkhia hi.\n· Kawlgam ah MP kiteel takciang PR kici Mee tang hawmsiam cih kalsuanzia zatding nithum sung Kawlgam Amyotha Hlutdaw ah akikup khit uhciang, June 11, 2014 ni in deih leh deihlo meetang tawh thukhen uha, 117-deih,85-deihlo cih ahihman adeihtamzaw cihtawh khensat uhhi. Adiak in Mualtungmi part teng leh NLD te in deih kilkello himah leh Hlutdaw ah tahetlo uh ahihman in amauthu kingaihsak nailo suak hi.\n· Yangon Tamoi a om Penang Kawl Tuulpi ( Phungzi ) pa omna Kawl Biak Inn pi Kawlgam bup Buhdha biakna kipawlna te sawlna tawh Palik,Lutol tampitak June 10,2014 ni zan in luut uha, Lutol noteng man in abiak inn khakcip uhhi. Hih biak inn peen Penang Siampu pa leh kawlgambup Buhdha biakna kipawlna te aneih akituh tawntung kici hi. Hihthu hang in Penang Siampu pa ( Amin nawngkaai bualbual ) in U thein Sein leh kawlgam uk te kiang ah kakhia ding ci hi. Politics paizia manloh man in kawl le kawl kinuai masa uh, Azawhloh uhciang, Minam kaal Biakna kaal kinuaisak uh, Tun Biakna kibang leh amau biakna ngiat sukhamding kithawi leuleu uhhi.\n· Iraq gam sawtpitak aukcip US te matkhiat Saddam Hussein tennakhuapi ahi Tikrit khuapi kumpi langdo Islamic tapong te in June 11, 2014 ni in sim uha, Buluah uhhi. Atawmpeen mi 21 that uha, 40 vaal liam in Turkey gammi kumpi naseem 50 vaal man uhhi. June 10 ni in zong Mosul khuapi la uha, mipi 500,000 in inn le lo nusia in taaikeek uhhi.\n· Afghanistan Taliban te matcip US gaalkaap Sgt Bowe Bergdahi leh Taliban US te mat mi 5 kikheekna hang in US kumpi sung ah President Obama leh alawmte kimawhsak mahmah nahang in June 11, 2014 ni in Secretary of Defense Mr Chuck Hagel in Innpi ah gencianna nei hi. Aman agenna ah hihvaai peen President Obama geelna sapna tawh kivaaihawm hi a, hoih kasa a, kapanpih hi ci in gen hi. House Speaker John Boehner inbel Leitungbup ah US gam I bitna tawm mahmahta ahihman ithuak thuak kulmaita ve cih niangnuang hi.\n· June 12,2014 ni ciang akipan ziahziah ding 2014 World Cup Tukpeeng pawipi dawn ding in kagam akigingsa akipan lianding in ninthem teng kihahsiang khinzo a Ready ta hi ci in June 11, 2014 ni in Brazil TV pan President Dilma Rousseff in genkhia hi. US gam ah sun leh second shift semte adding etnading lemcang lo sese\n· DR Congo gam leh Rwanda gam gamnih kikaal gaalkaap kimatsakna hang in June 11, 2014 ni zingsang lampan kipan in gamnih gamgi dung ah kikaap ciatciat uhhi. Vanlam bel hilian naailo napin leilam ah bel abuaibuai uh hita hi.


url: =Sermon lam paithei tangthu :: ZOMI DAILY\nposted on 7 June 2016 at 9:42 am UTC+9:30 Lomkholna: Article, Biakna\n‘Sermon Lam Paithei’ min thum nei mi’ min tawh kibang zawzen maw! Sermon lampai cih na zangei uh hiam? AY hun khawngah tangthu ong kigen na zakngei uh leh phawksak kikkikna ci ni. Kei bangbel sermon lampai theingei nailo, mungei nailo hing. Pulpit tungpan a kigen zakzak bekmah a theingei hing. 1953 kumin Chicago khuapi ah sermon lampai omngei cimawk aive. Sermon lampai..ngeingaikeei..a koici pai zentam?…\nNidang lai-in Germany gamah mipil mahmah philosopher, music siam mahmah musician, Pasian’ thu um mahmah theologian khat om hi ci. Amah pen 1875 kumin suak a 1965 kumin si hi ci hi. Biakna Sia ahih manin biakinn sungah thuhilh leh thugen bekbek mah a nasep ahi hi. Tua leh khat vei a omkhonglai takin a lungsim banghiam khat in ong phawngvat khat om tawh kibang ong sa hi. Ong lungngaingai ong ngaihsunsun in Pasian’ nasep ahi thugen zakzak bek pen hikhin lo ding hiveh aw a kisam khat omlai ding hi ci-in Topa Zeisu in bangteng sem hiam cih ong kan behbeh hi.\nAsawtlo hun khat Biakna organisation lian mahmah khat in Africa gamah Medical Missionary semding mi ong zonghiauhiau uh hi. Amah zong kipiakhia pahin kuankhiat ding ong sawmpah hi. Biakna kibat pihlohna hang tawh kisanglo hi. Tua leh aman zong bang ong sawmhiam cihleh, ‘ken, genta keileng a gen mi tam mahmah lel ahih ciang ci-in ama minister nasep tawpin medicine lamah pilna ong sin san hi. Cidamna lamah Phisician ong suahzawh a sawtlo-in biakna min paulam lo-in ama hanciamna tawh Africa gamah Medical Missionary sem dingin ong kuankhia hi.\nAthu bulphuh: Laisiangtho sunga ‘Rich man and Lazarus’ cih ahi hi.\nEurope te pen Rich man, cidamna medical lamah pilna knowledge nei hi.\nAfrican te pen Lazarus tawh kibang hi. Natna satna thuakin akem akhoi ding Doctor neilo te ahi uh hi’ cih hi.\nKampau bek tawh gospel vagen zakzak sangin khutma mahmah tawh gospel vasem ngiatngiat ding cih ngimna tawh ong kipankhia-in West Africa gamah 1952 kum Nobel peace prize a ngahlawh a Zato innpi Lambare’ne’ Hospital tuni ciangdong zuattheih dingin omlai hi, ci hi. Music zong siam cih takin siam ahih manin tuni ciangdong ama composed organ note te kizang phamahmah lai hi, ci hi.\nTheologian, musician, physician, philosopher, nobel prize ngah cih ngekngek mipa ahi hi. Hih banga mi thupi mahmah ahih hangin Mi khawng tawh man (photo) kizaih ding zum mahmah cileuleu zel hi.\nA kum 1953 kum, a mun Chicago khuapi meileng khawlna railroad station hi. Kawlgam aa uliante ih dawn henhandan hihtuak hi. 1952 kum Nobel Peace Prize ngahpa Chicago ong zinding cih azak uh ciangin Khuapi uk uliante, news reporter te, tangpi tangta mihon tampitak ASSK dawn dingin meileng zumtual dimin ong sa hehu uh hi. Asawtlo meileng gin chu-duk-chu-duk, chiu-chiu, phiit-phiit ci-in meileng ong khawlta hi. Humpi in a nekding ganhon lakah a teel mah bangin a dawnpa uh mihonpi meileng tungpan ong mitsuan giugiau uh hi. Khamul kiat manlo, sammet ding phawkkhalo, a thalian a thasang mahmah khat ong kumsuk ngiamngiam hi. Hausa ulian ten ong dawntuah pah uh hi. Camara manzaih bebek pen khuaphia bang zuahzuah tangial hi. Hih bang mithupi ih muhkhak hamphasam hangei! a cilo kuamah omlo hi ci-in khuailal bang henhanin luum heet-haat keei uh hi.\nKamsangpa in zong hih banga lipkhap taka nong dawn uh lungdam mahmah ing ci-in polite takin a lungdamna ong genkhia hi. Tua kawmkawmin ong khuadakdak leh a pamah muh khat ong nei hi. Nong hehpihna un hun tomcik khat ong excuse pak un ci-in mihonpi lakpan ong kin pai mahmah hi. Bang hipeuhmah ding hiam ci-a a etet uh leh meileng tungpan a tuakkhia a luggage nih tawh a kituailuai mahmah mivom nupi khat va huh va panpih tangtangh laizang a mu uh hi. A vanteng bus tungah nawnsak kaihkaih laizang khitteh i wish you a safe jouney ci sawnsawn laizang hi. Tua hunin America ta ding mivom vs. mikang cih peuhmah Jews vs. Samaritan hun tunkik hun ahi hi. A dawn mihonpi lakah ong kilehkikin ‘sorry to have kept you waiting’ ci-in apologized sawnsawn hi.\nTua mithupipa kua hiam cih leh, Dr. Albert Schweitzer, aminthang mahmah missionary Doctor a nun takna khempeuh Africa mizawnggam ading a kipiakhia a kikhampa ahi hi. Hih banga mithupi mizah tak huai mahmahkhat ii gamtatzia a muphadeuh ulian khat in agei a reporter pa kiangah bang hong ci hiam cih leh “that’s the first time I ever saw a sermon walking” ci-in zahtakna lianpi tawh pahtakna ong genkhia hi.\nPrevious: Mormon Church te thu atheinuamte ading\nNext: Lawm hoih i cih ~ Go Van Mung


url: =Tuni UN Meeting vai thuthak: DHS, Fraud Case :: ZOMI DAILY\nposted on 20 July 2018 at 10:53 pm Lomkholna: Malaysia, News, Refugee, Sawltak, Zomi\nTuni Friday (July 20) ni in Malaysia UNHCR uliante leh Chin State sunga Community makai pawlkhat Meeting neikhawm uhhi. Tua Meeting sungah UNHCR ulian te genkhiatna ah DHS Officer (Lahwaka) tepen Malaysia ah August khasung in hong tungding cihi. (DHS = Department of Homeland Security)\nUSA kumpi in Chin State sungpan gambel Refugee tepen masakdiak “Priority” in koihlai uhhi. Tua ahih manin Chin Refugee te DHS Interview abawlding in Officer honkhat August khasungin Malaysia gamsung ah hong tunbehding uhhi.\nDHS Interview angak laitak te’n Phone hongsapleh adawngthei lianlian dingin Ready takin na omding uh thupi mahmahding hi. Chin Refugee te adingin 31 December 2019 pen anunung in hongki ciangtan sakkhinta hi. Tua ahih manin hih DHS Interview phidingpen anunung lametna zong hithei hi.\nDHS Interview phiding in hongki sapleh hongki saplaitak lianin Phone alentheipah setsetding in kigingkhol in. Phone lenmanlo ahih keileh Phone Number laihin Update bawllo, aki Contact theilo cihtepen navai hong nawngkaisak mahmah khadinghi.\nFraud Case vaitawh kisai\nFraud Case hangin Interview kibawlkhin, ahi zongin Result hongki pianailo, min alaih nailo tepen amanlangtheipen in nakipawlna Community zumte ah minpiakding thupiding hi.\nResettlement vaitawh kisai\nGamthumna paitheih nading Resettlement vaitawh kisai in gamthumna puakdingin Resettlement Pipe Line sungah atungsa, RST aphikhin, UN inzong na File uh USA ah khaksakding acihte pen Individual Case 5200 bang omlai uhhi. Tuate pen 31 December 2019 ma in US gamsung apaitheih nadingin UNHCR leh USA kumpi te’n hanciamtak in Case Process bawlsakding, vaihawm sakding uh cih Beulah Trends Media pan kiza hi.\nTua ahih manin, Phone Number alaih, amangsak cihte’n amanlangin na Phone zatpenpen ii Update bawlsak mengmengding thupi mahmahding hi. Tuaban ah nasepna ah nasep laitak in UN te’n hongsapleh Phone alenthei dingin kigingin, hanciam in. Boss te’n UN Phone letkhuan hongpiaktheih nadinginzong genkholh, ngetkholh akulleh hanciam in. Sawltak #zomidaily\nPrevious: Tho in kuate duhdeuh hiam? ~ Hau Lun\nNext: Malaysia kumpi Agong, Prime Minister te athahsawm IS migilo mi 7 kiman\nRev. Dr. Do Suan Mung (GZA Secretary) tawh kimuh khopna omding


url: =Jesus Ii Na Lamdang A Vawtte A 6-na | Siyin Chin Baptist Church\ns/m Awi Khawm\nVideo in Siyin\nJesus Ii Na Lamdang A Vawtte A 6-na\nPosted by thawngno ⋅ May 1, 2012 ⋅ Leave a comment\nFiled Under Rev. Kip Thian Pau\nJESUS IN PIANPUI MITTAW PA KHUA MU SAK (John 9:1-41)\nAkua mawna hang mittaw ziam?\nJesus in a nungzuite taw lam a pai laitak mittaw pasal khat mu hi. A nungzuite in akua mawna hang mittaw hitu ziam ci in Jesus dong hi. Ama mawna hang hitu ziam maw, a nu a pa mawna hang hitu ziam ci in Jesus dong hi. Nungzuite sia thu khen nuam papai hi (Sizin) papai hi. Kawlte upna bang ah apha ih vawt le apha aa piang kik tu ci upna daan sia hi nginge hi. Jesus in kuama mawna hang hi ngawl hi. Pathian vangletna ki muna tu hi (9:3). Jesus ngaisutna le nungzuite ngaisutna ki lebul linlian hi. Jesus in mittaw pa khua a mu sak kikna taw ama sia khuavaak ahi hunlam a heak sak nopna hi. Tua hu in,” Leitung ah ka om laiteng in, leitung atu in khuavak ka hi hi,” Jesus in ci hi.(9:5).\nJesus in leivui le cilte taw khua musak\nJesus in pasalpa khua a mu thei natu in na thupi zangh ngawl in, a son tham man ngawl het leivui sia a cilte taw buan a suasak zawk ciang a mit noi sak hi. Tua zawk ciang,” Pai tan a, Shiloam tuicing ah na mai phiat tan,” ci in sawl hi (9:7). Laithiangtho thiamte pawlkhat in leivui (buan) a zak sia pasal pa a mitmu a om ngawl hang a ci om aa, pawlkhatte in ngualsaang a mu thei zawk tu a deina hi a ci zong om hi. (Shiloam sia ‘sawl’ a ci nopna hi). Pathian in a tapa Jesus sia leitung mite ngupna nga natu ‘sawl’ a ci sia ta kibang hi. A sawl bang in Shiloam ah pai in a mai a phiat ciang khua mu hi. Bang zata lungdam huai ziam?\nPasalpa khua a mu ciang thu piangte\n(1) A innpaam a innveangte in lamdang salei aa, a sua tung a, mittaw pa ahi le hi ngawl ki nial thapaai uh hi. Mittaw khua mu kik pasal pa in keima khi hi a ci ciang um pheang hi.\n(2) A innpaamte in Phariseete kung ah pai pui uh hi. Phariseete tung ah a mit a damna thu teng a son ciang le tua a dam sak ni sia Sabath ni ahi hunlam son uh hi. Tua ahikom Phariseete in Sabath tang ngawl a, a dam sak ahiciang Pathian kung pan hong pai hi ngawl tu hi, ci uh hi.(9:16). Phariseete in tua mittaw dam kik pa ih nu le pa tung dong a, a thu kan uh hi. Lungkim zo peuma ngawl in mittaw pa zong thu dong kik leleau uh hi. Jesus khialna zong nuam a, a dong khekhel ahi uh hi. Mittaw pa in,” Ka heak thu in, ka mit taw ngei a, tu in khua ka mu hi,” ci in zo kik bek hi (9:25).” Hi sia pa sia Pathian kung pan hong pai hibua le bangma vawt thei ngawl tu hi,” ci hi (9:33)\nThaa mit khua mu tu thupi\nMittaw khua mu kik pa le Jesus ki mu kik a, Jesus in,” Mihing tapa na um ziam?,” ci in dong hi. Ama in, Ka um hi, Topa awng!” ci in Jesus mai ah khup din hi (9:38). Jesus in,” Mittaw hi zaw leute, maw ngawl tu nu hi, ahihang khua mu thei khu hi, ci na hi uhkom in amaw nginge hi lai nu hi,” ci hi (9:41). Tu ni zong thu um tampite Phariseete bang in Jesus khuavak, Pathian mu thei ngawl in ci le sa deina bang a, a ngamta tam mama ki om lai hi. Ih tha mit Topa na khua hong mu sak tek tahen. Amen.\n« Patangte Ka Kung Ah Hong Paipui Tahen\nEbenezer, Pathian in Tuni Dong Ciang Hong Huu Hi »


url: =#INNPI (Zomi): Regional\nTonzang ah guah tamna pan aa piang bualli khat in mencim beh sak kha thei\nZogam Tonzang khuahuam Mawng Zang khua pan tai 6 na a om ama tawm a piang Bual (mem kicipna hanga piang) tuite pen hon kheh nadingin June ni 3 ni in kipan ta ding hi.\nKawlpi a Lui guam leh tui zatna lamte geelna phualpi (4) na pan kumpi nasem khat in "Hih Bual tui sunga tuite mihing tha tawh kipaii khia ding hi. Tui luang nading lui guamneu to in tawntawn in tuite paii khiat nasep te tawh Bual a om tuite kipaiikhia tading hi. Gam sungah giahphual satin tuipai nading guamte to in tui kipaii khia ding hi" ci in gen hi.\nFALAM KHUA AH ZINLIN NAHANGIN KUMPI NASEMTE OMNA INN 3 KISIA\nTuni May 21 ni,nai 12:40 PM kimin Falam khuaah Zinling guahzuk man in,kumpi nasemte omna inn 3 kicim ci'n Irrawaddy News in taangkokhia uhhi.\nPasian kepna hangtawh inn kicim sunga a om mite bangmah cilo hi.\nTedim Leh Kawlpi Kikal Mawtaw Lampi\nTedim - May 20\nKawlpi pan Chin State leilu lam leh adiakin Tedim tawnin Mizoram tawh kizopna lampi pen May 18 - 20sung guah zu hangin nakpi-in mincimin lampi nal gawp ahih manin khualzin mite in haksatna lianpi tuak uh hi.\nMay 20 ni-in Taingen khang Aiciksak mual kicim hangin nitak lam nai 3 dong mawtaw pai thei lo hi. Tua banah Hiangzing lam pan tuahsuk Theizang tun ma deuh lamkawipi ah luitui leh leinen luangsukin lampi ah dim cip ahih manin mawtaw awk den hi. Mun khempeuh phial ah suangtum kia kawikawi hi. Hih thu hangin mipite gilkial dangtakin pum kawt a ling keuhkeuh tampi om hi.\nLampite atam zaw hawk lam kibawl lo ahih manin lampi khempeuh hawktui tawh kidim hi. Lamkhang leinen tawlh a, lamphung kicim hangin mawtawpite adingin lauhuai mahmah hi. Cycle tawh apaite zong nikhat bup mah pai kul hi.\nGuahzuk laitak ahih nak leh numei naupang tawh ahih theih lai teng khualzin loh hoih zaw hi, ci-in mipite in gen uh hi. Tedim Post\nTedim ah galpi 2 na lai aa a site guh kizong\nKhuangkhan - May 19\nAmerica pan guhzong dingin Vanleng neu tawh hong pai Mr. Aaron Michael Korkki leh a lawmte in May 18, 2016 ni in Tonzang gamhuam Khuangkhan Khua Tai 5 a gamlatna munah Galpi 2 lai a akia valeng sik pawlkhat etcianna nei uh hi, cih thu kiza hi.\nSource : Khuangkhan Hausa via ZYA, Tedim\nTedim ah palikte innvak in mipite tawh holim\nBo Win Naing, Tedim township palik lian pen nihna makai-in tuni Khualai veng tengah palikte inn vak uh a, guih theih kham theih abei nading, numei buanna a bei nading, kumpi phalloh galvan/thau tawi loh nading cih thute kuppih uh hi, cih kiza hi.\nTua banah mipite kiang panin palikte in bang sem leh deih, bang danin palikte om leh kilamen, cih thute mipite tung panin ngaihsutna ngen uh hi, cih kiza hi.\nNaupang kumcinglote cycle hawl vai, cycle hatsak luat vai, mi 3 le 4 cycle khat tungah tuan loh ding vai leh lukhu khuk hamtang ding a kulzia cihte ban gen ngekngek uh hi.\nGam hoih nading leh siatna a ven nadingin palikte in pan la mahmah uh a, nidang palikte bangin siat muh nawn het loh ding leh vai khat peuhpeuh suak ta takin koh hamtang ding thupi ta hi, ci-in Tedim nupite in gen uh hi. ZYA - Tedim Post\nPalikte i sap nop leh:\nျမုိ့နယ္ရဲတပ္ဖြဲ့မွူးရုံး 070 50043\nUSA te Helicopter Tawh Tedim Khua Huam Ah Pai\nTedim: May 1 ,2016 ni in Zogam Tedim khuahuam ah USA gam pan misi guh omlai te azong pawl te in helicopter tawh hong pai in galpi II hun lai a misi guh a omlai te zong uhhi.\nHih pen USA gam adingin akhatvei na hong pai na ahihi. Tedim khua kianga Ai Pha khua ah pai in zong uhhi. Caimtehnate zong mu uhhi. USA pan hong paite mi 4 pha uha kamphen zong azui om in, tua ni mah in Kawlpi ah paikik uhhi.\nTedim khua huam ah gial lim kiat mahmah\n22/4/2016 ni zingsang Tedim ah gial khutpi ciacia kia in akiat tungin ngaihlua ahihmanin inntung suangtawh khat leh kaht a kideng bang kisa man hi. Minutes(10) sung kia in lei lakah vuk paak zihziah hi. Hih pen Kawlgam leh India khanglam teng ah zin tawmvei a lin khitzawh ni tam kihallo in a hihi.\nTedim gamhuam ah zingsang nai 1:30am hunpawl in Gial nak kiat mahmah hi.\nHih Gialkiat na hang in Tedim gamhuam, Lailui khua ah zong inn 72 dingtang bang Sikkang teng vang in, avang lote zong dep zihziah hi.\nTuithang khua ah zongh innsia pawlkhat om a hihi.\nCikha khuapi ah Chin State minister Pu Pau Lun Min Thang pahtawina kibawl\nChin State Cabinet Minister sungah Social Welfare Minister panmun hong ngah Pu Pau Lun Min Thang pen ateenna le khankhiatna khua ahi Cikha khuamite in Chin State Cabinet ngahna lungdampihna & Pahtawina pen April 17,2016 ni-in Cikha khuapi ah thupitak nei uh hi. Tua lai ah ZCD MP teng ahi; Pu Chin Sian Thang, Pu Gin Kam Lian, Pu Kham Khan Thang, Pi Cing Ngaih Mang te'n zong va zui thei-in, Khuazangbup in khuamual ah Thau le Zola, Zongeina Lam tuamtuam tawh nasiatak vaidawnna nei uh ci hi.\nTua Lungdampihna le pahtawina hun tun madeuh kalkhat sap April 11-16, sung a (1)veina Cikha khuabup Siansuahna & Thupha Dawhna cialpi nei-in Rev. Dr. Do Suan Mung (President- FBBC&S) le Rev. Kham Suan Go (Director- Mual hoih Gospel Ministry) te'n " Ka gam le ka minam uh hong dam sak In- (2 Khang. 7:14) bulphuh in Pasian thu tangkona nei uh cih kiza hi.\nTua banah India gam Manipur State, Lamka khuapi lam pan Zomipih mipil, makai pawl khat zong pai thei in, Zongeina Puanlaisan, Tangcing cihte tawh pahtawina a neih banah Lungdampih thugenna nasiatak nei uh ci hi. Kawlpi, Tedim lam pan Motor 8 tawh honkhat in zuito thei cih zong kiza hi. Hih bangin Zomite sungah Zogam (Chin State) ah Pasian in makai thak hong piak manin, Tongsan Media Group pan lungdampihna i puak phapha hi. Zomi MP teng Topan thupha pia in, hong zat sak semsem ta hen!\nZogam sung guahtam dongtuakna pan, kizopna a haksa pen khua\nTonzang gamkee sung a om,Mawng Laang khuapen tu-ni dongin mundang khuadang tawh kikawmthei naivetlo ci uhhi.Khua dangpan Mawng Laang khua a,azinpak ahawhpak a pai pawlkhatzongh tuni dongin ciahthei nailo cih thu kiza hi.\nNGO nasem tampi te'n leh INGOs lam nasemte'n huhna tampitak napia khinta uh a,a hizong kizopna lampi hoihloh manin tu-ni dong tua huhnate ngahthei nailo uh cih thukiza hi.\nZogam guahtam dongtuah sung Tedim leh Tonzang antang man\nTedim - August 14\nKhuahun siatna hangin Kawlgam mun tuamtuam leh Zogam mun tampi mah ah lampi kisia, lei kisia, inn cim lo cim cih bangin haksatna namcin in hong tuam hi. A diakin Tedim leh Kawlpi kikal lampi pen van akipuak theih nawn loh ciangin van man hong khang hanhan hi.\nTedim khuapi ah thukhual sumbukpite hangin tampi nuam tuam a, tua kawmkal mah ah lampi vang thei tuan lo ahih manin antang selin a zuak nuam nawn lo zong om hi. ZYA in vanman khangsak lua lo dingin sumbukte tungah kithum zel hi. Ip khat Ks. 50 ciang kah man hi. Tedim gam uk Pu Go Suan Khai vaihawm siamna tawh Mizoram pan tax free dingin antang kila ziahziah hi. Sumbawlte in Ks. 35000-32000-31000-30000 cih bangin hong zuak thei uh hi. ZYA-Tedim in avaikhah ciangin amet them zong om loin Ks. 28000/- tawh pia thei a, Tedim antang man khang lua ding akikham zo suak ahi hi. Hih pen tawmvei sung bek ZYA in hanciamin inn khat bung khat Ks. 9000/- tawh akizuak ding ahi hi.\nTonzang khuapi ah July kha bei pan kipan tuni dong antang lei ding them khat zong om lo a, asang pen leh anunung pen Ks. 70000/- tawh kilei man hi. Tu-in ZYA-Tedim leh Tonzang Taungpyatann, Tonzang Dongtuak Huh Pawl cih bang leh Tedim pan sumbukpi thukhualte hangin Ks. 36000/- tawh lei theih ziahziah dingin antang om thei ta ahi hi. The Tedim Post


url: =Tulaai Leitung Thuthang Tuamtuam Updates July 12, 2014\n· Thailand leh Kawlgam kikaal a om Gaaltaai Sang khat leh Then thum te akhua atuiciat uh puakkik tading a Thailand leh kawlgam kipawl in seemkhawmding in Kawlgam Gaalkaap Maangpi pa leh Thailand gam ukna alakhia ahi Thailand gaalkaap Maanpi pan in thukimna neita hi ci in Thai gaalkaap te in July 12, 2014 ni in Radio pan athugen ah uh ah hel uhhi.\n· Japan gam Lwaki khuapi sung 6.8 Magnitude a haat zinling in July 11 ni in nawkgawp a asi aliam kuamah omlo hisam napin Fukushima Nuclear setzungpi sukha maw sukhalo cih thuneite in limtak asit tellaai tak uh ahihi.\n· Israel leh Palestinian te kikaal kilemna amanlaangtak a bawlsak ding in UN Security council te in thukimna leh sawlna July 12, 2014 nei uhhi. Israel gam Palestine gampan July 11 ni in Rocket tang 40 tu laailaai a Palestinian gammi misi 133 hi ta in aliam 1,0700 cing in inn 500 vut le vaai suakkhinta hi. July 12, 2014 ni in Israel ten Gaza khua laaizang a om Muslim biak innpi khat kapzan uh ahihman in mipi sona kibeh lap toto hi. Israel gaalkaap Bu Libby Weiss in bel Hamas ten tua biak innpi phualpi in nei uh ahihman akikaap zan hi ci in genkhia hi. Israel mipi ten ahihleh Israel gaalvanleeng ten Gaza khuapi vanpan anuaina uh Cinema et in gaaal et hithiat uhhi.\n· Ukraine gaalkaap tein Russia deih thautawi te dona July 12, 2014 ni in vanlam tawh nasiatak in zomto uha, Tank 2, Mawtaw 10 leh Russia deih thautawi mi 500 nuailum uh ci in genkhia uhhi. Hih peen Russia deih thautawi ten Ukraine gaalkaap te Rocket tawh nado uha gaalkaap 19 si in 93 liam ahihman leiba kithukna ahihi. EU gamte in zong July 12, 2014 ni in Russia deih mi 11 te neih leh lam sumbawl na lam ah nasiatak in khaktan na thakkhat bawlkhia uhhi.\n· Kawlgam President U Thein Sein leh Kawlgam Lasa siam, Video kineihsiam minthang mi 150 Yangon khuapi kileemna Innpi ah July 12, 2014 ni in kimukhawm in annkuang umkhopna neikhawm uhhi. Kawlgam ah thunei kuakua ongkhang zong in Hih Video,La cihte lam kuaman ongkinpihlo in ongpanpih ngeilo ahihman hamsatna tampi kanei uh ci in President pa tung kagen uh ci in minuihsakhaat Yagana genkhia hi. President pa zong lungnuamsim pian in pausuah leh Innpua ah July 10 ni a Unity thukan 5 thong kum 10 ta akhiat lungkimlo thukan lomtangkhat in zunko ekko in nako in lungphona nanei uhhi. Thein Sein azum atunkikciang hehlua mahmah asambang pulh liang ahihman in agial ongdawkkik a lungphona anei mi 30vaalte thukhun number 18 thubawl unla mangai un cigiap hi.\n· Afghanistan gam ah President kituh ahi Dr Abdullah leh Mr Ghani te kenzo cituak in abuainathu uh US Secretary of State Mr John Kerry in lemtuah a anih un utkhoppih in thu agenpih dikdek khitciang Mee tang teng kician tak a simpha kik a golhguuk ommaw omlo cih kiciantak seemkik ding in July 12, 2014 ni in thukinna nei uhhi.


url: =ZYA Weekly News Oct 10,2014\nKipumkhatna in Gualzawhna hi. (Late 133)\nContact Address Halelujah Building\nPh: 0933565003 Tat Oo 4/51, (Pinlong 8)\nEmail: tuailai@gmail.com Yathana St., Kalaymyo\nZOMI SUNGAH FOURDER & PRESIDENT NATNA\nZomite pen a kipumkhat theilo, a kithutuak thei lote hihang kici ciat in, i biakna in hong khen in khua, i beh in hong khen ahih man hi kicitek a, tua hangin, khangno te'n kipumkhatna hanciam ni i khua, i beh leh i pawlpite kikhensak nawn kei ni cih lunggulhna tawh Z.Y.A, Kalay kiphuan in, Behtuam, khuatuam, pawlpi tuam updan sandan tuam ciat ahih hangin kipum khat in na kisem thei hi cih kimu khia hi.\nTuni dong mah Zomite a kipumkhat thei lo danin a ngaih sun tampi mah ki om lai in, hong nusia Rev. Dr. Chin Do Kham (Sia Do Kham) in a kipum khat thei lo hi khangin a kipum khat nai lo hizaw hang a cih pen hi ka sa mahmah hi. Pasian thupha tawh tun a munmun a khuakhua ah Zomite kipum khat in khut kilen in nasep khop ding Zomi khangthak khangno te'n lunggulhna lianpi kinei-in Z.Y.A kiphuan ziahziah ta hi. Hih kipum khat ding lunggulhna tawh in i nasep a kibang kei zongin min beek ki bang sak phot ni kal masa in kici a, tua tungtawn in Zogam, Kawlgam sungah Z.Y.A mun (34)ah om khin ta hi. Zogam Zomite khua tengah Z.Y.A omsak ding lunggulhna tawh kalsuanna sungah hong dong tangsak leh hong khaktan pi pen in bang hiam cih i kikan ciangin Founder le President natna hi, ci-in kimukhia hi.\nKhristian Fellowship min tawh ahi zongin min khat peuhpeuh tawh kipawlna, a om khinsa khuate in, tua a mau phuat kipawlna pen a tangzaizaw ding, a huam kimzaw ding sangin, a fourder hihna a phuan khia pa/nu hihna abei ding phalloh manin tangnial thei uh hi. Zomi sungah khantoh ding leh kipumkhat ding na lunggulhtaktak leh na founder, President natnate sudam in a hoihzaw ding, a tam zaw lunggulhna ahih leh sansiamna i neih theih ding thupi hi. Zomi sungah hih natna kivom ciat pian a, hih natna hong dam leh Z.Y.A nasepna tampi tangzai ding hi, cih i lamen hi. Hih natna vei om na khuaciat in damsak mengmeng in i khua i tuiah Z.Y.A phuanciat ni, ci-in i kizawn hi.\nZ.Y.A ZUMAH HONG HAWH UH: Augustralia pan Sia Sian Thang, Church Pastor Burmese Christian Church leh Sia Do Khan Khup ZOFA- Co- Ordinator te Oct. 6, 2014 zingsanglam in Z.Y.A Zumah hong hawh uh a, Z.Y.Ate ZOFA nasepnate pulakna kinei in Sia Thangin zong Australia ah kumpi huhna (Scholarship) tawh sangkah theihna om ahih manin Z.Y.A in pan hong la in Zomi khangno mipilte pilna sinsak ni. Ken zong hualam panin a kisam bangin na van thei ding hing, ci-in holim khopna Zomite khantoh nading kinei hi.\nZ.Y.A MAKAITE KHUALZIN: Z.Y.A Kalay leh Z.Y.A Tedim pan makai pawlkhat Cikha, Tonzang te ah Z.Y.A om zawhna ding leh a om sate thapia dingin Oct. 9, 2014 ni-in khualzin khia uh a, Z.Y.A Tedim in zing an na vak ding uh a, ciah lam ciangin tung tuangte in sun an hong ne un hong vak nuam ngiat ung hong ci ahih manin kilungdam mahmah a Tungtuang khuaah sun an ne in Z.Y.A Tungtuang kipsakna nei dingin geelna kinei hi.\nZOFA CUP 2014 HONPAWI: A 9 veina ZOFA Cup 2014 sun 12:00 PM hun ah Singunau Pu Suang Kho Kam tualpi ah thupi takin kibawl dinga, zinmangpi (Chief Guest) dingin Kalaymyo a Zomi ulian (NrKdUawm0fef) Pu Kham Lian Khai in thugenna nei ding a, tua man lian ciangin Kalaymyo sung a om pastorte leh Zomi numeite bawlung kidemna nasiatakin om ding hi.\nZOFA CUP 2014 MILAK VAI: ZOFA-Cup kimawlna ah nam dangte zong kihel khanuam lua in, NRC No. (rSwfyHkwiftrSwf) Zomi tawh khel in hong kihel lianguh i ngaihsut ciangin, a mau zong hih zah a ZOFA Cup a kihel nuam ahih teh ci-in kikhem leh zuau phuah kul loin, nam dang kum 23 nuaisiah Team khat in mi 3 la thei dingin ZOFA Committee in kigeel hi. Tua ahih manin ZOFA-Cup 2014 ah hong kihel ding Teamte in zong namdangte i khual na tawh mi 3ta kila thei ding hi. Kum (8) sungah namdangte kisang loin, tukum ciangin a kisang pan ahi hi. Note: ZOFA Cup 2014 ah NRC No. neilo peuhmah kisuisak vetlo ding hi cih i kizasak hi.\nINDIA BIHAR STATE BUAINA: India gam Bihar State ah Hindu biakna pawi Oct. 3, 2014 ni-in nasia takin a bawl laitak un Electric mei khau kitat in, mipi lakah kia ahih manin, mipite lauin taikek uh a, naupang lam zawdeuh mi 32 mipi in tuanlum kha in mi 24te nasia takin liamci uh hi.\nBRITISH MI THAT KINGAWH KAWLGAM MI 2: Thai gam Kawhtaung tui kulhah British nupa kop kithahna ah a kihel kha hi ci a mawhsakna thuak kawlgam mi 2te tawh kisai, a van ding a Kawlgam Kumpi-in a sawlte tawh thongah va kimu thei in a mau lunggulhna om bang le thukhun om bangin kisemding hi, ci-in kawlgam thunei te'n gen uh hi.\nZATUI LAMAH NOBEL LETSONG NGAH: Tu 2014 kumah Zatui lam tawh kisai-in American gam a suak British gammi John, Norway gam mi May- Britt Moser le EC Moserte in ngah khawm uh hi. Hih mi 3te in khuak pan a pumpi tungah khuakin koici bangin nasem hiam cih mukhia uh hi.\nU-10-AFC BAWLUNG KIDEMNA: Tukha ni 9, 2014 pan kipanin Yangon le Ngyipyitaw ah kibawl ding 19 Championship (AFC U-19) bawlung kidemna om ding hi. Hih AFC- U-19 bawlung kidemna pen 1959 kumin Kawlgam in Innteek sem in, tun anih veina innteek sepna hi a, tangthu thak khat a ki-at ding suak hi, ci-in makai te'n gen hi.\nVALICAN AH THUKIKUPNA: Pope Francis makai in Vatican gamah Bishop 200 val tawh thu kikupkhopna thupi takin nei uh a, hih sungah naukhakna vai, nauphiatna vai, neih kibangte vai leh nupa kikhente vai a thupi diakin kikum ding uh a, kal khat bang sawt thei ding ci uh hi.\nKALAY DIST ULIAN THUTHANG: Kalay Dist Zumah zanglo vai tawh kisai kikum dingin a paite Zum sung pan in hawlkhia in, kumpi nasem ahi lo hih kipawlna tuamtuamte tawh kikupkhop ding lunggulhna nei keng a ci Kalay Dist Ulian U Maung Thu (uav;c½dkiftkyfcsKyfa&;rSL;OD;armifxl;) pen a za pan a khawl nading leh deihlohna lungphona ka bawl ding uh hi, ci-in Chindwin saklam khangno kipawlna makai U Kyaw Thet Win in gen hi.\nIS DO DING AUSTRALIA KUMPI IN THUPIA: IS migilote do dingin USte thacialna ah Vakuan khia taktak dingin Australia kumpi in Oct. 2, 2014 ni-in thukimna ngah khinta hi. Hih IS migilote a ci man nadingin Ngasa gu buah bangin khat zong sit loin zialkul ding hi, ci-in PM Abbott in gen hi. Australia kumpi in gal vanleng 6 leh galkap siam mahmah 600 paisak dingin kithawisak ta hi.\nZOMI KHUADO PAWI LIMCI: Z.Y.A Nanphalong leh Z.Y.A Tamute kigawm Khawm in Zomite ngeina pawi thupi pen ahi Zomi Khuado pawi Oct. 10, 2014 ciangin Nanphalong Tuiphum Biakinnpi ah thupi takin bawl ding cih thukiza hi.\nZOMITE VOA LE RFA AH THUGEN: ZCD General Secretary Pa Gin Kam Liante nupa USA gam Washington DC ah Zomi Khuado pawi ah thugenpi dingin sam uh a tua khit ciangin Voice of America (VOA) leh Radio Free Asia (RFA)te phualpite ah thudotna leh dawnan (interview) thupi takin va nei thei cih thu kiza hi. Zomite UN zumah VOA, RFA phualpite ah thugenna nei ding in Topa laptohna i ngah na hi angtang mahmah hi hang.\nHONGKONG BUAINA THUTHAK: Hongkong ah Democracy diktak tawh a mau leh a mau suak ta takin ki-uk theih nading makai a mau deih teel theihna ding leh Sente in a tung panin a ut bang un thu mawkpiak loding cih adeih lungphona neite leh uliante thu kikum khawm liailiai ding in thukimna Oct. 7, 2014 ni-in ngah uh a, Oct. 10, 2014 ni-in thu kikupna nei ding ci uh hi.\nGAM 3 KIGAWM NGEINA PAWI: Chin sangnaupangte leh mizo sangnaupangte kipawlin gam 3 ahi India, Bangaladesh leh Kawlgam sugna om Chin minamte kimu khawmin, ngeina lahna pawi Hakha khuapiah Nov. 5-7, 2014 sung neih dingin geelna kinei a, Zogam kumpi panin Sept 29, 2014 ni- in phalna kingah khin hi. Hih Ngeina lahna pawi (Cultural Exchange) pawi ah Mizogam Chief Minister leh Zogam kumpi pate zong kisam ding hi, ci-inpiangsak Committee makaipi U Ngun Lian Sang in gen hi.\nKAWLGAM THONGKIA 3,073 KIKHAH: Kumpi U Thein Sein thupiakna leh gam sung kilemna a om semsem nading ngimna tawh Oct. 7, 2014 ni-in Kawlgam sunga thongkia mi 3073 kikhahkhia hi. Hih thongkia suaktate sungah Kawlgam thukan lian pen a hi ngei U Khin Nyut ( )mite tampha deuh hi.\nBETHEL ZBC AH NAUPANG CAMP: Bethel Zomi Baptist Church Kalaymyo in Oct 7-11, 2014 sungteng naupang Camp bawl uh a naupang vekpi 127 pha in, Sia Tuan Khan Sum, ZBCMte Geodon Team, Taunggyi a sem, thugenpi in zang uh hi. SKVBA-YF THUSINNA: A 2veina SKVBA Khangno thusinna Emmanuel Baptist Church ah Oct. 7-10, 2014 sung om in, nitak thugenpi Evan. Langh Do Khup hi-in, sun thusinsak Rev. Dr. Man Hau Cing "Gender", Rev. Silas Langh Khan Mung "Church Administration" leh Dr. Khai Sawm Tuang "Makai hoih leh nungzui hoih" cih thusinna nei uh a, khangno vekpi 209 kah thei uh hi.\n1. Z.Y.A ading Constitution and Bylaw bawlna ah thudotte lakah khat ahi, Ngaih Te beh Pu Suan Khan Dongh kum (73) (B.A. Law. , LL.B., M.A.Theology) in October 7, 2014 ni in Pinlong Kalaymyo a inn panin Topa kiang hong zuatsanta cih i zak manin Zomi sungah Thukhunlam ( )tawh kisai mipil khat a sum hi hang ci-in Z.Y.A Weekley News pan in Dahpihna i pulak hi.\n2. Rev. Go Mun Thang President & Founder ETS Siapipa pianna Nu Niang Khaw Dim (74) in October 3, 2014 ni-in Royal City Kawlpi ah zingsang nai 6:00 in hong nusia a, pian na Kansau khua ah Siapa in a nu luangpua in October 5, 2014 (Sunday) in kivui hi. Z.Y.A Weekly News pan dahpihna i pulak hi.


url: =Kum 24 naphak nungah kidophuai pawlkhat ~ Job Cinpi :: ZOMI DAILY\nKum 24 naphak nungah kidophuai pawlkhat ~ Job Cinpi\nposted on 31 October 2018 at 5:36 pm Lomkholna: JobCinpi, News\nKum 24 na phak ma kidawm lo ding cihna hi lo hi. Kum 24 na phak ma thei kha lo, kidawm kha lo na hih leh kum 24 khit ciangin kidop huai, theih huai cihna ahi hi.\n1. Silh le tan tawh sum beiskana\nMitmuhna tawh deh man lel-in silh le ten lei lei cihte khawl san ta inla a pawthak hihna tawh lei pahpah silh nuam pahpah cihte hih nawn kei in. Na nasepna ah hong kizahtak nading na hihna tawh kituakin silh le ten dan siam sawm in. kha simin silh le ten thak na leina sumte khol zaw inla khat nih khat vei cih bangin sum zat khiam ta in. Picin ding hun ta ahih manin a thak khempuh deih, nuamtuam den cihte ngaihsun nawn kei in. A hoih a thak cihte na teel ding sangin na hoih na thaksuak nading teel zaw in. Na puansilh tawh kilawm hong kisak ding thupi beka na puah a thak ding a thupi ahi kei hi.\n2. Na kituakpih loh lawmngiah nusia in\nBang zahtakin na ngai zongin nang tawh kituak lo cih na theih nak leh tua bang mi khat hangin na hun beisak nawn kei in. Nang tawh a kituak ding mi zong inla na kituakpih dingte omzia ding lai sungah gelh pah in. kum tam ta ahih manin a om bangbang, muh peuhpeuh cihte peuhmah gel kha kei in. Na lungkim loh ding mi khat tawh na kiten sangin koppih nei loin na om theih ding kisin zaw in; tua ding hoih zaw lai ding hi. Dam sung lungnuam lo ding, lungkim lo ding cih sangin khatguak bek om ding hoih zaw lai hi.\n3. Midangte muhna thupisak lutna pan khawl ta in\nMidangte’n kei bangci hong muh ding uh cih theih nopna pen mihing ngeina ahi hi. Ahi zognin mi pawlkhatte in midangte muhna tungah kinga lua uh ahih manin a sep a bawl nop na hoih tampi sem ngam lo bawl ngam loin lawhsam thei uh hi. Gentehna, siavuan sem nuam lo napi siavuan sem le’ng hong kipimuh ding, hong kithusim ding, hong kizahtak ding ci-in midangte muh nading tawh a ut loh a sepnop loh khat a sem pawlkhat om thei uh hi.\nMihing nuntakna pen tom mahmah hi. tua hih manin nasep na bawlnop khat sem inla bawl zawh sawm in. Midangte muhna tawh kalsuan ken la na lungtupna semin gualzawh ding sawm in. tua hi leh midangte muhna zong hong kikhel lel ding hi.\n4. Na nu na pate na mawhsakna pan khawl ta in\nka nu ka pate’n hong panpih zo lo uh hi. Ka nu ka pate’n tha hong pia zo lo uh hi. Hong huh zo lo uh hi, cihte gengen nawn kei in. Ka nu ka pate ka nasep nading sum bulpi hong sik zo uh hi leh nasep hoih semin na lianpi sem zo mah ding hi veng, nu le pate’n hong panpih zo lo uh ahih manin bang mah ka sem thei kei hi, cihte gengen nawn kei in. Na nu na pate kua hiam, cih sangin nang a kua na hiam cih thupi zaw ta hi. Kei kua ka hi, ci-in na khutpi na tunglap zawh ding hanciam zaw in.\n5. Sum ngahna kiciam om loh manin lungkham kei in\nKhasum hoih, nitha hoih na ngah nadingin hanciam toto inla na sep na bawlna peuhah a hoih zaw, a pha zaw na sep na bawl zawh nadingin hanciam den in. Hunbit nasep na ngah zo kei zongin na kivak nasep khatpeuh ah naitha tawh ahi zongin sep ding sawm pah in. Thadah lo a, a sep a bawlna peuh ah khantoh ding a sawm mite ading hun lem hun pha in ngak den uh hi. Tua hun le hun pha a ngahte a ni a nai-in khangto hanhan ding uh hi. Bang mah sem lo bang mah bawl nuam lo a, hun lem hun pha bek a ngakte pen sepna hun bekah hun lem hun pha om ahih manin ngakna tawh a hun uh beisuak lel ding hi.\n6. Mi hoih na kineihna pan khawl ta in\nKhat veivei ciangin kineih se loin na lungsim bangin na ut kei leh ut lo, na deih kei leh deih lo ci-in nial zaw lel in. Hun na ngah kei leh huhna hong kinget hangin na manlahna thu na gen thei ding zong kisam hi. Midangte kisapna khempeuh huh dingin nang tavuan hong kipia lo hi. Midangte tungah hoih ding kisam lo cihna ahi kei hi. A hoih kineih ding kisam lo hi, cihna ahi hi.\n7. Internet tungah na hun beisak ding sawm nawn kei in\nTu hun pen khangthak pilna internet tawh kizom kei le’ng khangual kiban nawn ding hiam cih theih nadingin om hi. Ahi zongin hun a zang le hun a beisak kibang lo hi. Minet sawm le nga hal bangin na phone na et mahmah nop leh hun a beisak na hi ta hi. Kidop huai ta hi. Hun zatna pen hoihna khantohna hi a, hun beisakna pen supna le kiamsukna ahi hi.\n8. Cidam nading awlmawh sawm ta in\nKhangno lai na hih manin nek le dawn a kipan a kisam a kisam lo cihte hong kilang khia pak nai lo ding hi. Tua ahih manin nek le dawn ahi a, cidam nading kimawlna cihte ahi zongin a kisam bangin zuih ding kipan ta in.\n9. A piang bangbanga omna pan tawp ta in\nA piang bangbanga omna cih ciangin kisektatna om lo a, ut bangbanga omna, ahi ding banga om lohna, a suak nuam peuh suak hen cih lungsim neihna panin kihem khia ta in. Sumbawm koihna kician nei lo, khedap hoihna kician nei lo, puan khaina kician nei lo, cih bangin om nawn kei in. na sep na bawlna peuh a kician dingin sem pah pah inla na gamtatna khmpeuh sektatna tawh gamtat ding sawm ta in. Kisaktatna cih pen picin nading hi a, sektatna a om kei leh pump le kumte a khan hangin kipicing tuan lo hi. Aung Ko La tt/ Job Cinpi (Zomi Laisim Nuamte)\nPrevious: Zomi Namvai Politics leh Kalsuanna (lunggulh tampite lak ah khat)\nNext: Tulaitak Kawlgam Khuahun (31 Oct) ~ Pu Thangboi\nPenpen tuunnu ka phuahna thu ~ Stephen Mang\nLim Family khanggui mimal akigawm in 100 lakpan 45 te Doctor suakkhinta\nThailand pan Refugee te Kawlgam ki ciahsakta ~ ZD


url: =Japan ah mi 9 atuang Helicopter khat kia in, 3 asisa in kimu, 6 kimuzo nailo :: ZOMI DAILY\nposted on 5 March 2017 at 9:16 pm Lomkholna: Japan, News, Sawltak, World\nJapan gamsung ah mi 9 atuang Helicopter khat kia cih AFP News pan kiza hi. Hih Helicopter pen “Mountain Rescue Exercise” abawl laitak uh hi a, asung ah atuangte zong Rescue Team leh Local Officials vive ci uhhi.\nTuni Sunday (Mar 05) ni in akia hi a, atawmpen mi 3 siding hi ci’n Media leh Officials te’n genkhia uhhi. Public Broadcaster NHK te genna ah Central Japan, Nagano Prefecture sungah akia ci uh a, vuktawh akidim mualpang khatah akia ci uhhi.\n“Fire and Disaster Management Agency” te’n agenna ah mi 3 ki mukhiapan a, athum in asisa in kimu cihi. Asihna akankhiat uhciangin “cardio-respiratory arrest” ci’n lauthawnglua in asi hiding “Feared Dead” ci uhhi.\nAdang mi 6 tezong ki muzo nailo cihi. Local Reporter te genna ah hih vanleng tungah atuang mi 9 tepen Rescue Workers leh Local Government Officials vive hi uh a, hih vukmualdawn tengah “Mountain Rescue Drill” akisin laitak in atuahsia, akia kici hi.\nRelated: US, Tennessee ah vanlengneu khat kia, mi 3 tuang in avek un si\nLocal Police te leh Officials te’n adang mi 6 te azonsan laitak ci a, NHK TV te’n Helicopter zong asiacip in mualpang khatah kimu cih genkhia uh ahih manin, tua mi 6 te bang acidiam cih ki theician nailo hi. ZD Sawltak #zomidaily\nPrevious: Malaysia gamsung ah Bomb asukkhapsawm IS tawh akizom mi 7 kiman ~ ZD\nNext: Somalia gamsung ah kialpi tung ahih manin ninih sungin mi 110 si ~ ZD